Životopis kronikára.

Elena Gibalová, rod. Smržíková. Narodila som sa vo Vavrečke v početnej rodine maloroľníka. Bolo nás 10 detí. Po skončení meštianskej školy absolvovala som Obchodnú školu v Bratislave. Pracovala som ako samostatný účtovník, bilancista v podniku Oravský drevopriemysel, Kubica a spol. v Námestove. Som vydatá, mám tri deti, z ktorých dvaja sú stavební inžinieri a najmladšia dcéra je asistentkou hygienickej služby. Pracovala som aj ako vydatá v podniku Jednota, kde som zastávala funkciu vedúcej učtárne. Diaľkove som absolvovala Pedagogickú školu pre materské školy a 11 rokov som bola riaditeľkou Materskej školy v rodnej obci. Pretože naša obec nemala kroniku a nebolo ani záujemcov o písanie kroniky, na požiadanie Národného výboru ako poslankyňa NV ujala som tejto práce.

Životopis pisárky kroniky.

Anna Brčáková rod. Dendisová. Narodila som sa vo Vavrečke. Pochádzam z roľníckej početnej rodiny. Bolo nás sedem detí. Po absolvovaní SVŠ absolvovala som nadstavbu Pedagogickej školy v Turčianskych Tepliciach a pracujem ako učiteľka v materskej škole vo Vavrečke.

Pradávna minulosť zaujíma každého, lebo veríme, že z pradedov ešte vždy žije v nás niečo tajomného, čo my sa snažíme zdokonaľovať. História prebúdza predkov z hrobového spánku a dáva im rozprávať o všetkom, čo nám v starých listinách zanechali, aké radosti a žiale zakúsili. Sladko je počúvať o predkoch, veď život, čo oni žili, žijeme i my, a preto sú nám vzácne i najnepatrnejšie zjavy z minulosti. Chcem ja pisateľka týchto riadkov pozbierať v mozaiku kamienky minulosti a podať z nich krátky, ale verný obraz histórie našej dediny.

Vavrečka je slovenská hornooravská obec. Má svoj znak – erb. Je to vták podobný labuti s troma šípmi v zobáku. Z dejín Oravy sa dozvedáme, že hornú Oravu hromadne zaľudňovali Thurzovci, páni oravského zámku. Osadníkom darovali menšie kusy zeme za verné vojenské služby. A stali sa z nich slobodní občania. Takíto zemepáni zase povolávali poddaných z toho kraja, odkiaľ sami prišli a uzavreli s nimi zmluvu o obrábaní zeme a konaní rozličných prác. Územie Oravy prináležalo ku kráľovským rodinným majetkom, bolo treba na tieto hospodárske práce zvádzať robotníkov. Aby mohli osadníkom ľahšie priťahovať, vyhlásili tzv. „lehotu“ (ľahké letá) čo znamenalo, že za istý počet liet nebudú požadovať od nich nijaké dane. Vyrúbať lesy, zakladať v rúbaniskách osady, podujali sa agenti – šoltýsi. Robili zmluvu s majiteľmi zeme, vymeriavali priestor pre novú obec a podelili ho na rovné čiastky. Šoltýs si pre seba ponechal dve čiastky zeme bez ťarchy a neplatil nijaké dane, on mal právo mlyna na jedno koleso, píly na jednu dosku, bol richtárom obce. Bol sudcom, vyberal pokuty, z čoho jednu tretinu si ponechal pre seba. Richtárstvo bolo dedičné. Lehota trvala obyčajne 18, 20 ba i 30 rokov. Po vypršaní lehoty osadníci začali platiť daň. Bola to desiata čiastka úrody, ktorú osadník musel doviesť do dvora svojej vrchnosti. Okrem toho dávali hydinu, vajcia, tvaroh a iné dávky. Od 30-tich poddaných ročne jedno teľa, podľa počtu obyvateľov i vola, určitý počet kohútov, husí a ľanu. Keď mohol svoje výrobky speňažiť na trhu, platil dávky v peniazoch. Pretože poplatok bol určený raz navždy, položenie osadníkov nebolo ťažké, lebo pri usilovnej práci zvyšovali výnos hospodárstva, ale poplatok sa nemenil. Šoltýsi mohli nosiť i zbrane „kuše“. Touto zbraňou chránili pocestných i kupcov. Podľa výsady z roku 1550 mohol si žiadať erb a pečať od panovníka. I Vavrečka bola zriadená na práve šoltýstva. Šoltýs si uplatnil právo vlastného erbu. Vzácne štúdie majú z kolonizačných dejín Oravy prvý neúnavný historik Andrej Kavuljak a druhý Teodor Herkeľ Florin, z ktorých sú tieto údaje. Vavrečka susedí s Námestovom, Oravskou Jasenicou, Ťapešovom. Z južnej strany so Štefanovom a nižnianskym chotárom. Patrí do okresu Dolný Kubín. Má vlastné nárečie, ktoré prezrádza silný vplyv valašskej kolonizácie a vojenského vplyvu, keďže patrila oravskému zámku, kde sídlila vojenská posádka. Pred založením Vavrečky sa v dejinách spomína hoľa Zigmundka. Táto sa opisuje pri určovaní hraníc obce Štefanova a Ľavkova v roku 1592. Hneď potom v roku 1600 vydal Juraj Thurzo, pán oravského zámku o šoltýstve a hraniciach chotára listinu, v ktorej sa hovorí o osade Zigmondka. Táto po zlúčení okolitých vyklčovaných polí v roku 1609 objavuje sa pod menom Vavreczka (poľsky). Meno má odvodené od svojho zakladateľa Vavreka (Vavrinca). Vavrek pred svoj dom zasadil lipu, ktorá stojí do dnes pred domom Jána Soľavu na hornom konci obce. Jej vnútro je duté, čo je raritou. Je to chránená pamiatka. Okolo osady Vavrečky viedla stará rímska obchodná cesta z Banskej Bystrice cez Oravu na Krakov. Viedla cez suchý brod rieky Oravy, tento bol schodný len keď bola rieka malá, ináč sa chodilo okolo mlyna. Jedna vetva trasy hradskej viedla cez Námestovo, Klin, Bobrov a druhá cez Vavrečku, Slanicu, Ľavkov, Tvrdošín, Trstenú do Poľska. Vo vizitácii E. Lamyho v r. 1611 sa Vavrečka spomína ako osada patriaca k Lokčanskej fare. Na deň Petra Pavla v r. 1912 bola zriadená fara v Námestove a osada Vavrečka bola pridelená k nej. Ďalší prejav upevnenia tejto osady vidieť v reštaurovaní šoltýsa Jána Stepku za riadneho soltýsa.

Zemepán Juraj Thurzo zároveň určil i urbárske podmienky poddaným vo Vavrečke. V r. 1618 spomína sa vavrecký jednokameňový mlyn s nádržou, ktorý povolil užívať Thurzo šoltýsovi Romanovi Vavreckému za poplatok 1 zlatky. Podľa súvekých názvov rolí boli konštruované rodné mená prvých osadníkov Vavrečky. Boli to valaskí sedliaci Kováč, Malin, Matis, Mráz, Debnár. V rokoch 1624 – 26 sa spomínajú šolýsi Roman, Ján, Michal a Mikuš Vavrecký. Podľa daňového súpisu z roku 1647 mala Vavrečka 1, 25 party okrem šoltýstva. Part mali 20 jutár. Jutro bola taká plocha zeme, ktorú pluh mohol obrobiť za deň alebo kosec skosiť úrodu za deň. Jutro obsahovalo obyčajne 900 – 1200 siah. V roku 1651 dal Gabriel Esterházys hoľu Zigmundku obyvateľov Vavrečka za poplatok. V roku 1677 Juraj Vavrecký so svojimi 12timi spoločníkmi držal ppol šoltýstva. Vtedy tu chovali 700 oviec a bývalo tu 15 rodín, asi 75 ľudí. Vavrecké pole bolo málo úrodné a na lúkach bolo zlé seno. V doline kyslé „tromfólia“ a na vŕškoch „psiarka“. V rokoch 1696, 1832 a 1880 dedina vyhorela. Biedu oravského obyvateľstva v čase kuruckých vojen opísal Ján Herkeľ, historik a jazykovedec v Almanachu „Tora“ str. 212. Ján Herkeľ pochádzal z Vavrečky a žil v Pešti. (Od neho som prevzala historické údaje o našej dedine) v roku 1715 žilo v osade už 39 gazdov asi 195 ľudí. Podľa popisu v roku 1728 je chotár Vavrečky neplodný, lúk je málo, pasienky sú prostredné. V roku 1778 bolo vo Vavrečke už 310 ľudí na 7 roliach. Spomína sa tu roľa Mrázová, Gavurová, Šoltýská, Zvarová, Ketešová, Kubicová, Snadíková. V roku 1831 dostala sa do osady cholera. V niektorých stoliciach sa búril ľud proti pánom, že vraj sypú do vody otrávené prášky a od nich ľud hynie. Ľud na Orave bol pokojný. Treba to pripísať stoličnému notárovi, ktorý porobil ochranné opatrenia. Za to bol odmenený titulom kráľovského radcu. Po šťastnom prekonaní choroby boli postavené káplnky v Slanici, Borove i vo Vavrečke. Bolo to roku 1832 po ohni. Pri káplici bola drevená veranda v rozmeroch 6 x 4m.V káplici boli obrazy sv. Cyrila Metoda, Jána Krstiteľa, Matky pod Krížom – olejomaľby. Podľa ústneho podania vežu na káplici plechovali plechári z Krakova. V roku 1847 bol v dedine hladomor. Tento bol zapríčinený neúrodou a chorobou zemiakov ľudia jedli púpavu, šťaveľ a z toho dostali úplavice, ktoré obyčajne končili smrťou. V čase hladomoru a cholery pochovávali ľudí z Vavrečky na cintoríne pri Ilkovom mlyne. Kde sa i teraz dajú spočítať hroby. Je ich okolo 300. v strede cintorína donedávna stál kríž, kde boli označené roky hladomoru. Vavrečka zostala v poddanskom pomere do roku 1848. tento rok otriasol celou Európou. Revolúcia v ríši Habsburskej skončila sa víťazstvom panovníckeho rodu. Jediným úspechom bolo zrušenie poddanstva a feudálneho zriadenia vôbec. Dežma a panské roboty prestali, ľud sa stal skutočným majiteľom pôdy, každý občan bez rozdielu bol povinný platiť daň v tom pomere, aký má dôchodok. Zákon o zrušení poddanstva upravil pomer medzi hradným pánstvom a starousadlíkmi urbárskou dohodou z 23. novembra 1860. obec patrila k Uhorsku do roku 1918, potom k ČSR. Ďalej ústne podanie z týchto najstarších čias hovorí legendu o „Zemskom kľúči“. Napísal ho A. Kavuljak v Historickom miestopisu Oravy, vydala SAV v Bratislave v roku 1955. ja vám to roprávam, ako som to počula od môjho otca Ignáca Smržíka. Rozchádzame sa len v pomenovaní súsedov, kým A. Kavuljak spomína Trabalku, môj otec rozprával o Mišudíkovi. Susedia Matkulčík, Hrkeľ, Hoľma a Mišudík bývali na vyšnom konci dediny pri lipe a kamarátili sa. Boli kmotrovci. Z nižného konca od vyhne prichádzal k nim Smržík, ktorý vlastnil knihu „Zemský kľúč“. Vedel z nej i čítať. Táto kniha obsahovala zariekadlá, podľa ktorých sa otvárala zem a vydávala svoje poklady. Na Magurke, kde dnes stojí televízna veža, nachádzala sa vraj pivnica s pokladmi. Na Veľký piatok, pri spievaní pašií sa pivnica otvárala, aby vydala svoje poklady. A kto mal vraj šťastie, mohol rýchlo zhobatnúť. Naši mladíci chceli s zmocniť týchto pokladov a vybrali sa so „Zemským kľúčom“ ku pivnici na Magurke a začitávali. Pravidlo pri čítaní bolo trochu zvláštne. Čítať sa malo odzadu a čitateľ sa nesmel zmýliť, ináč by všetci zle pochodili. Smržík čítal, zem sa otvorila a medený kotol plný zlatých dukátov sa krútil rovno k nim. Na dukátoch sedel kohút. Tu mladík Hoľma zakričal na kohúta „šo, šo, ha“. Kohút sa však ani nepohol a tak údajne Trabalka alebo Mišudík zakikiríkal. V tom sa Smržík pomýlil a milí mladíci zle pochodili. Rozpŕchli sa. Mišudík sa našiel pod žlebom v maštali. Hrkeľ v Ľahkove, Hoľma na Lánoch, Matkulčík v Trsti a Smržík až v Trstenej. Išiel pýtať nocľah do kláštora františkánov i so zemským kľúčom. Pátri ho prenocovali. Ale zázračnú knihu si ponechali v kláštore s tým, aby mladíci pracovali a nie aby vymýšľali ako ľahšie zbohatnúť. Povesť má jadro pravdivé, lebo donedávna Hoľmov prezývali „šo, šo, há,“ Smržíkov „Zemský kľúč“. Povesť sa traduje z pokolenia na pokolenie. Dedina leží na úpätí Oravskej Magury, ktorá má na svojom vrcholci postavený televízny a rozhlasový vykrývač Magurka. Za pekného slnečného počasia je z vrcholca výhľad do blízkej i ďalekej prírody. Vidíme utešený obraz “Oravského mora“, ďalej impozantnú Babiu horu, ktorá má nadmorskú výšku 1725m nad morom. Intragulačný bod umiestnený pri autobusovej zastávke na soche sv. Jána Nepomuckého zaznamenáva výšku 728m dolnej časti Vavrečky nad morom. Socha bola prenesená z križovatky od veľkého mosta, kde kedysi bolo sídlo Vavrečky. Okolo Vavrečky tečie rieka Orava, ktorá vteká do Oravskej priehrady. Táto rieka tvorí prirodzenú hranicu chotára medzi Vavrečkou a Námestovom. Na území Vavrečky sú viaceré potoky, ktoré pramenia vo vrcholoch a vlievajú sa do bielej Oravy. Okolo dediny tečie Adamkov potok, cez dedinu Klincový, potom za dedinou Hlboký, Prachnitový a Kubánkový potok. Tieto tečú z východnej strany katastrálneho územia Vavrečky. Potoky sú takmer čisté vo svojich horných tokoch, avšak občania ich značne znečisťujú a devastujú ich okolie vysýpaním smeti a rôzneho odpadu. Kedysi v potokoch žil pstruh potočný a rak riečny. Avšak dnes zásluhou chemizácie tieto živočíchy takmer vyhynuli. V močiaroch, kde sa močil ľan, žilo množstvo žiab, ktoré v jarných mesiacoch dávali obživu miestnym obyvateľom. Jedávali sa len žabie stehienka, ktoré sa dusili s vajíčkom. Bola to pikantná pochúťka. Raky sa piekli v ohni a jedli sa len klepetá a chvost. Z rokov sa varila výborná račia polievky. Väčšiu časť katastrálneho územia Vavrečky tvoria ihličnaté lesy, hojne sprevádzané porastami čučoriedok, jalovcov borovíc, smrekov a jedlí. Potom raze pásmami lúk, ktoré sú dnes oproti minulosti bohaté na rôzne druhy vysokohorských kvetín. Naši predkovia sa Čerchli, Mačom zámku, Podjavorinu, Rohovej alebo i na Prehaliných siali ovos. Čiže okrem psiarky rástli na našich kopcoch i obilniny. Cez Vavrečku dujú silné vetry z Nového Targu (Poľsko) až na Príslop. Starí ľudia hovorili tomuto vetru e duje poliak, poľský viľk. Podnebie má Vavrečka chladnejšie. Patrí pod vplyv Atlantického oceánu a Baltského mora, ktoré spôsobujú zväčšenú oblačnosť. Na oblačnosť v značnej miere prispieva i blízkosť Oravskej priehrady. V lete je najteplejším mesiacom júl a najväčšia zima býva v januári. Niekedy dosahuje i 30°C pod nulou. Z poľnohospodárskeho hľadiska dnes patrí vavrecký chotár do zemiakársko – obilninárskej oblasti. Okrem zemiakov sa na poliach dopestuje i jačmeň, ovos, miešanky, kde tu i pšenica a kukurica na siláž, ďalej kapusta, ďatelina, raž a krmná repa uvedené plodiny majú dobré hektárové výnosy. Terajšia výmera je 881 ha poľnohospodárskej pôdy. Z drobného vtáctva prevažuje vrabec obecný, ktorého takmer v našej obci vyhubili, hoci u dnes patrí medzi chránené vtáctvo. Z ochrancov vavreckých záhrad treba spomenúť najmä škorca, sýkorku, trasochvosta. Nad rozhľadnými družstevnými lánami sa ozýva i keď už v menšej miere spev škovránka poľného. Žije tu bocian, ktorý si stavia hniezdo na komínoch domov a starých jaseňoch. V Oravskej priehrade, kde vtekajú naše potoky, žije 36druhov rýb a kŕdle divých kačíc. Poľovná trofejová zver je v našom chotári zastúpená diviakom a srncom. Životná úroveň obyvateľov Oravy aj našej dediny sa vylepšila plátenníctvom. Vtedy kupci merali peniaze na štvrťníky. A plátenníkov bolo vo Vavrečka hodne. Okolo 60 vozov chodilo z Vavrečky na Dolnú zem. Obec mala i vlastnú farbiareň „Drilichovku“, ktorej zrúcaniny dominovali do roku 1930. Pláteníctvo pozdvihlo obec do takého blahobytu, že sa stavali výstavné obytné domy, pricestné pomníky a stavali sa káplice i kostoly. Dodnes sa nám zachovali pircestné pomníky na Pasekoch, Starom mlyne, Uhlisku a inde Zachoval sa nám i jeden Šoltýsky dom postavený v roku 1848. dnes v ňom býva Ondrej Puvák. Kúpil ho od Jána Hrkľa. Dom má dve izby, pitvor a kuchyňu. Má sklepené povaly. V kuchyni bola veľká pec, kde sa varilo, piekol chlieb a na prípecku spávali deti, lebo tu im bolo teplo. Ostatné domy boli poväčšine postavené z dreva a boli pokryté šindlom. Šindeľ si zhotovovali sami gazdovia. Povestná bola krčma u žida Filipa Štrausa. Stála tam, kde je dnes dom Ondreja Ucháľa. Vavrečka bola známa i chýrnym kováčstvom. Najznámejší kováči boli Smržíci. Títo prišli do Vavrečky zo severných Čiech za panovania Márie Terézie. Tento rod dostal od Jozefa II. „Zlatú bulu“ za vozy dodávané nielen do Krakova, ale i do Sedmohradska. Ráz obce bol do II. svetovej vojny poznačený drobizgárskym obchodovaním a krpčiarstvom na jarmokoch. Jarmoky bývali každý druhý týždeň v Námestove, Lokci, Bobrove a Tvrdošíne. Z Vavrečky boli i chýreční pltníci, ktorí prevážali tovar po rieke Orave, Váhu na pltiach až k Dunaju. Poniektoré pracovali i na blízkej píle v Námestove. Dlhoroční piliarski robotníci boli Pjentek, Košťal, Janoľ a iní. Cesta do Námestova viedla cez most nad riekou Oravou. Tento most bol viackrát prestavovaný. Most postavený v roku 1930 vyhodili fašisti pri ústupe za II. svetovej vojny. Vtedy zničili i malý môstik do Vavrečky na Starom mlyne.

Do roku 1930 mala Vavrečka i jednogátrovu pílu na Sklepiskách. Patrila Matejovi Durajovi. V roku 1912 zbankrotoval Jozef Drielich, ktorý vlastnil farbiareň zvanú „Drielichovku“. V roku 1908 otvoril obchod s potravinami a krčmu Karol Hrkeľ, keď zomrel, obchod mu viedla dcéra Helena, vydatá za Pepuchom. Obchodovala až do roku 1949, kedy boli obchody a krčmy zoštátnené. Ako konkurent na nižnom konci mu bol Vendelín Rentka, ktorý mal tiež obchod so zmiešaným tovarom, z drobizgárov boli najznámejší Matúš Kršák, Jozef Hurák, Ignác Hrkeľ st. a krpcovinu vyrábal i predával Jozef Hoľma. Zo starých plátenníkov boli známi Ignác Holmík, Karol Hrkeľ, Ján Matkulčík z mladších Bugan Jozef, Čiernik Ján a Žuffa Ján, ktorí predávali tovar od veľkokupca Bultu z Ústia. V strede dediny stála požiarna zbrojnica. Bola postavená z dreva. Vavrečka mala svoju striekačku už v roku 1912. Ako prví požiarnici so spomínajú Janoľ Matej, Ignác Ucháľ, Ferdinand Smržík, Jozef Trabalka, Jozef Grebáč, Karol Smržík a Ignác Pepucha. V dedine bola zaužívaná obecná varta z čísla na číslo. Boli dvaja zriadenci, ktorí s občanmi riadili nočnú vartu. Posledným bubeníkom bol Imrich Žuffa, ktorého volali „Fipko“. Jako richtári sa tradujú občania s menami: Matkulčík, Hoľma, Hrkeľ, Šimuradík. Vavrečka mala 12 člennú radu v roku 1929 to boli občania : Dendis Ondrej, Ján Pucheľ, Jozef Čiernik, Štefan Smržík, Matej Krivda, Ján Bugan, Ján Matkulčík, Vendo Trabalka, Hoľma Jozef, Holmík Ignác, Pjentek Anton, Hrkeľ Ján. Ústne podanie hovorí, že založenie Vavrečky je opísané na jelenej koži, ktorá je uschovaná v Martinskom múzeu.

Školy : jako prvý učiteľ sa spomína Ján Hrkeľ. Bol to obyčajný občan, ktorý vedel čítať a písať. Učilo sa u richtára. V r. 1850 bola postavená drevená škola na mieste, kde dnes býva Ján Šimuradík. Tu učili rôzni učitelia. Najznámejší bol Gaľvoň a po ňom Ján Snadík, diplomovaný učiteľ a rodák z Vavrečky. V roku 1906 bola postavená murovaná škola, dnešné MNV. Tu učil i býval učiteľ Snadík. Až do roku 1918 sa učilo po maďarsky. Triedy boli spoločné 1-6. Škola bola cirkevná. Učiteľ mal manželku z Vavrečky. V roku 1932 učiteľ Snadík odišiel do penzie. Za pôsobenia učiteľa Snadíka sa často hrávali divadlá. Obyčajne hercom zostali mená z hraných divadiel ako prezývky Dora, Kubo. Podľa sčítania ľudu v roku 1930 mala Vavrečka 107 domov a 631 ľudí. V tomto roku predali Vavrečania Šoltýsky mlyn a kus hory Podjavoriny a premýšľali o tom, ako rozšíriť kostol. Peňazí bolo málo a preto sa rozhodli predať ešte ďalší kus hory Podjavoriny a plánovali postaviť si kostol. Mali tri alternatívy. Jedni chceli rozšíriť kaplicu, druhí postaviť kostol v Adamíkovej záhrade a tretí plánovali odkúpiť farbiareň od Jozefa Dielcha. Tento po bankróte farbiareň opustil a neprevádzkoval. Odkúpili jej rumovisko a hneď sa chytili stavať kostol. Projekty im zhotovil architekt Kohúl z Martina. Stavbu viedol staviteľ Bohata. Kostol bol skolaudovaný 21. okt. 1932 a v kolaudačných závadach stálo, že nie sú ukončené schody na chór. Na základe čoho bola na kostol poskytnutá štátna subvencia 24. tisíc korún. Bolo to za richtára Jána Hrkľa. Kostol už má 50 rokov a káplica 150 rokov. Po odchode učiteľa Snadíka školu viedli českí učitelia ako Maršalek, Vlastimil Zasmetal, Božena Němcová, Milada Jeníčková zo slovenských učiteľov Ignác Grebáč z Or. Jasenice, Šimon Miklušičák z Námestova, J. Čaploš pripravil 3 chlapcov na skúšky do gymnázia sotva 10 ročných a to Floriana Smržíka, ktorý dosiahol titul stavebného inžiniera, Štefana Smržíka, tento je doktor historických vied a Ondreja Kofríta, ktorý pre zlú finančnú situáciu štúdium nemohol ukončiť. Títo študenti cez prázdniny hrávali s mládežou Vavrečky futbal. Ihrisko mali za dedinou na Brotkoch. Je to oproti lyžiarskemu vleku smer na Klinec. Často sa dedinou ozýval ich spev. Čím dál, tým dál, kúpime si futbal, čím dál, tým dál kúpime si kopačky, čm dál, tým dál kúpime si dres. V mesiaci septembri 1939 išli okolo Vavrečky vojská nemeckých fašistov na Poľsko. Táto doba bola začiatkom hrôz II. svetovej vojny, kedy všetci bojaschopní mladíci z našej dediny museli narukovať. V roku 1942 bola prevedená elektrifikácia našej obce. Odložili sa petrolejové lampy a izby ožiarili elektrické svietidlá. V tomto roku sa začala stavať nová dvojtriedna škola pri kostole, z ktorej teraz rekonštruujeme materskú školu. V roku 1940 – 43 bola prevedená rekultivácia Adamkovho potoka, potoka cez dedinu, meliorácia v Trsti, v Šuflate, Rakytinách a Párniskách. Potom Uhlisko, Prchlica a Sihly. Meliorácia sa prevádzala ručne, drenáznici boli z Bánoviec nad Bebravou. V rokoch II. svetovej vojny bolo veľké množstvo potkanov. Chodili si v radoch ako vojaci. Bolo ich pohromade 100 i 150. Mašírovali dolu cestou a nikoho si nevšímali. Ľudia predpokladali, že je to znak budúcej biedy. Vavrečka má kroniku, ktorá má asi 20strán a je v okresnom archíve. Napísala ju v roku 1942 učiteľka Mária Trabalková z Tvrdošína. Roky oslobodenia vpísal do kroniky Karol Jančiga. Niektoré údaje z nej som použila i v tejto kronike (radu obce, stavba kostola, host. Údaje a pod.). V čase prvej ČSR bolo v našej obci viac politických strán. Prevahu mali ľudáci, potom mičuráci a bolo i zopár agrárnikov. Dňa 31. augusta 1944 bola všeobecná mobilizácia, ktorá vyústila v Slovenské národné povstanie. Dňa 3. apríla 1945 dožila sa naša obec oslobodenia zpod jarma fašizmu. Skoro 3 mesiace trval front u nás. No najhoršie to bolo 2. apríla 1945, keď Nemci na ústupe zapálil blízke Námestovo. Obyvatelia Vavrečky z hôr pozerali na 1km dlhý a asi 100m do výšky plameň, červené more ohňa. A myšlienka, že v tom prehroznom ohni sú ľudia, čosi strašné len pomyslieť. To čakalo i Vavrečku. Obyvatelia Vavrečky evakuovali do hôr a to nižný koniec na Podjavorinu a vyšný koniec dediny do Klincovho potoka, pod Máči zámok. Starší ľudia a malé deti ostali v dedine v pivniciach. Nad ránom Nemci dostali asi rozkaz na ústup, lebo dedina sa vyprázdnila, odišlo všetko vojsko smerom na Lokcu. Za sebou vyhadzovali mosty, vyhodili veľký most cez rieku Oravu a malý môstik do Vavrečky z hlavnej hradskej vedúcej do Námestova. Vo frontu sme žili veľmi skromne. Neboli skoro žiadne závody potravín. Trochu zemiakov v pivnici v málom cárku, v bočke zas kapusty. V obchodoch bol potravinársky tovar, ale nebolo peňazí. Ľudia chodili kopať Nemcom zákopy po poli až do Oravského Veselého, čo niečo zarobili. I v našom chotári a to na Čerchli, Prachnitom a na Mačom zámku boli zákopy, kde sa ukrývali vojaci a odtiaľ strieľali na nepriateľa. No navzdor biede, bola u ľudí vzájomná láska a dobré susedské vzťahy. Aj s posledným kúskom chleba sa ľudia delili. Každý, mladý či starý, čakal netrpezlivo koniec vojny. Tak túžobne sme čakali osloboditeľa. Keď svitol tento radostný deň, ľudia sa objímali, tešili, že už konečne vyšlo slnko šťastia a pokoja. Každý opakoval: „Nech už nikdy na svete nie je vojna!“, ktorá tak hrozne trápi ľud. Nech ani naše 10 pokolenie nedožije sa vojny, to bolo vtedy naše jediné želanie. Ráno okolo 800 hodiny prišli prví odvážni ruskí bojovníci i cez obluky vyhodeného mosta do Vavrečky. Naši otcovia, ich vítali po rusky. Boli to legionári z I. svetovej vojny, čo boli v Rusku. Po nich išli už ruské vojská cez brod Oravy a tlačili Nemcov na Príslop. My, vtedy ešte veľmi mladé, mali sme v srdci taký radostný pocit šťastia a vďaky za oslobodenia. 9. mája 1945 bola oslobodená naša vlasť. Všetok ľud sa radoval a s vďakou sa tešil oslobodeniu. Hneď bola v obci vytvorená revolučná rada. Za predsedu bol zvolený Karol Smržík. Patril k stane mičurovej. Bol to muž schopný, podnikavý. Za jeho vlády sa Vavrečka zveľaďovala. V roku 1952 a to 19. novembra bola volená rada z týchto občanom. Karol Smržík, Karol Jančiga, Ignác Hrkeľ, Jozef Škumát, Rudolf Kolena, Jozef Puvák, Ján Melišík, Ignác Pepucha. Predsedom sa stal Karol Jančiga, vedenie prevzal po Karolovi Smržíkovi. Rada na svojich zasadnutiach rozoberala poľnohospodárske záležitosti ako jarné a jesenné práce, zber úrody. Bola zastavená i poľnohospodárska komisia z týchto občanov: Jozef Čiernik, Ján Janotík, Šimon Bugan, Mária Reguliaová. R-MNV prijala i uznesenie č. 25/52 v ktorom poveruje Angelínu Šimuradíkovu, Justínu Zanovitovu, Helenu Brčákovu, Justínu Harkabuzíkovu, Matilu Pjentkovu, Hlenu Puchľovu, Máriu Hrkľovu, Justínu Smržíkovum Ľudmilu Holubovu, Máriu Žuffovu, Alžbetu Holubovu zastávať ženy a pomáhať národnému výboru. Bol to prvý výbor žien. V tomto veľmi aktívnom veku uznesením č. 27/52 bol zostavený i výbor ZČSP a jeho členovia boli: Agneša Čierniková, Agneša Smržíková, Ľudmila Šimuradíková, Augustína Derajová, Mária Puchľová, Margita Hoľmová, Božena Čierniková, Agneša Reguliová a učiteľky národnej školy. 19. novembra 1952 konala sa verejná schôdza občanov, ktorej sa zúčastnili i zástupcovia ONV a to Jaroslav Marušťák, Roman Mičuda, Jozef Škumát a tajomník MNV Leopold Čučka. Na tejto schôdzi bol zostavený národný výbor z týchto občanov: Karol Jančiga, Jozef Puvák, Ignác Hrkeľ, Jozef Košťál, Mária Pjentková, Karol Smržík, Cyril Jánoš, Imrich Hoľma, Štefan Bednárik, Florian Holub, Mária Reguliová, Jozef Holub, Jozef Žuffa, Jozef Čiernik, Jozef Hrkeľ, Justína Zanovitová, Ján Janotík, Ignác Ucháľ, Jozef Ptačin, Roman Trabalka, Mária Puchľová, Roman Rentka, Agneša Melišíková, Ondrej Dendis. Hlasovalo sa verejne. Za predsedu bol zvolený Karol Jančiga. Predseda a nový národný výber skladal sľub do rúk predsedu ONV. Nový výbor zaoberal sa sekundárnym vedením v obci, výsadbou líp okolo potoka. Pripravil prvé oslavy MDŽ. Sociálne slabým občanom dal zdarma lístky na potraviny. Výbor žien pod vedením A. Šimuradíkovej svoju funkciu neplnil, preto sa výbor viac krát zaoberal otázkou aktivity žien. Za sudcov z ľudu boli poverení Karol Smržík a Ignác Hrkeľ. MNV poslal sústrastný telegram do Prahy pri úmrtí nášho prvého robotníckeho prezidenta Klementa Gottwalda. Sústrastný telegram bol zaslaný i na Sovietske veľvyslanectvo pri úmrtí generalisíma Stalina. R-MNV sa často zaoberala nesplnením dodávok mäsa a mlieka a prijímala i uznesenia na zlepšenie tejto situácie. Rok 1952 bol rokom priemerným. Úroda zemiakov bola slabšia, keďže sa u nás vyskytol škodca zemiakov pásovka zemiaková. Raž a jačmeň mali podpriemerné výnosy. Leto bolo oblačné, časté búrky, takže i seno bolo menej kvalitné.

**Roky 1953 – 54**

Rada MNV má už vypracovaný program. Prejednáva otázky výkupu živočíšnej výroby, rozšírenie intravilánu obce – smer na Starý mlyn i do ulice na záhrady. Zostavuje i plán rastlinnej a živočíšnej výroby. Často sa zaoberá otázkou aktivity žien. Je treba nájsť schopné mladé ženy, ktoré by sa venovali verejnoprospešnej práci. Previedla sa plánovaná výsadba líp. Postavil sa miestny rozhlas, javisko a zriadilo sa stále kino. Správcom osvety bol riaditeľ školy. 22. júna 1953 padal ľadovec v rozmeroch 1 -2 cm a zničil sadenice kapusty a zeleniny i jariny, lebo ho napadlo až na 5 -10cm hrúbky. Boli zničené i kvety ovocných stromov a ich malé plody. Ľudia si takúto víchricu ani nepamätali. Dňa 11. novembra 1954 bol v obci verejný hovor, na ktorom predseda zhodnotil prácu NV od oslobodenia podnes. Nevyčerpal však dokonale činnosť nár. výboru a preto občania sa dožadovali i skladanie účtov. Pri zmene predsedu nestačí len odovzdať pečiatku, ale je potrebné skladať i účty z hospodárenia s financiami, taká vrava sa šírila sálou. 20. nov. 1954 boli predstavení noví kandidáti do NV a 28. novembra 1954 boli prevedené voľby do NV. Zvolení boli títo občania. Rada MNV: Jozef Žuffa, Štefan Hurák, Ignác Hrkeľ, Elena Gibaalová, Ondrej Puvák, Cyril Jánoš a Florian Holub. Za ženy vládu prevzala do rúk nová predsedníčka Irena Janovičová. Plénum MNV bolo v tomto zložení: Ján Kasan, Ján Janotík, Pavol Dendis, Štefan Puvák, Jozef Matkulčík, Matej Hvôľka, Augustín Reguli, Jozef Holub, Karol Košťál, Jozef Hrkeľ, Ignác Pepucha, Ján Maťuga, Elena Gibalová, Ignác Hrkeľ, Ján Žuffa, Jozef Košťáľ, Štefan Hurák. Nový výbor prejednával výstavbu požiarnej zbrojnice. Rozvíjal záväzkové hnutie. Prvý celoobecný záväzok činil 95 388 Kčs a bol splnený na 102%. Počasie bolo o niečo teplejšie ako v minulých rokoch. Mrazy boli síce silné, ale dominovali v januári. Na jar vydochli všetky sliepky na mor hydiny. NV žiadal výkup o zníženie dodávky vajec pre verejné zásobovanie. Úroda bola slabšia, lebo bol mokrý rok. Vavrečka sa rozrastá, pribúdajú nové domy s modernou architektúrou. Ukončuje sa výstavby obchodu a krčmy. Obchod bol v nájme u Ignáca Hoľmíka, kde prešiel od Stanislava Brčáka. Vedúci bol Anton Sobčák. Vavrečka 3 mesiace nemala krčmu, čomu ženy blahorečili. No neskôr ju zriadili u Štefana Maťugu.

**Roky 1955 – 56**

MNV má už kompletný plán práce rady a pléna i výboru žien. Rada MNV prejednávala:

1. protipožiarne opatrenia,
2. poľnohospodárske problémy obce,
3. zber krmovín,
4. dodávky mäsa a mlieka pre verejné zásobovanie,
5. vylepšenie školskej dochádzky,
6. dôstojné oslavy MDŽ a sviatku práce.

Prevádza sa poistenie roľníkov, aktivistkou pre tento účel je Elena Gibalová členka R-MNV. Výbor žien má už 5 členiek. Jeho práca sa aktivizuje. Ženy si uvedomujú svoje postavenie v soc. Spoločnosti. Rok 1956 bol rokom úrodným. Výkup poľnohospodárskych produktov bol úspešný. Roľníci dávali i nadplán, lebo sa urodilo viac ako predpokladali. 1. septembra 1956 bola zmena u riaditeľa národnej školy. Odišiel s. učiteľ Škumát na školu do Námestova. Do Vavrečky prišiel učiteľ Jozef Kojs zo Slanice.

**Rok 1957**

Pôda sa sondovala v tomto roku za účelom ťažby uhlia na Nižnom Jeleňom, na Prchlici a v Rakytinách. Bol zistený ½ m vrstovný pás v Rakytinách, Pod Jeleňami a Prchlici 1,5 až 1,6m hrubá vrstva uhlia. Výkop bol na 4m hĺbky. Pod uhlím je prúd spodných vôd a ilovitá pôda popretkávaná vrstvami uhlia. Výkop prevádzali Rašelinové závody – viď záznam z 12. júla 1957. Dňa 12. Januára zasadal MV NF, aby zostavil kandidátku pre voľby do NV. Zasadal v tomto zložení: za DOKSS Pavol Dendis, Matej Hvôľka, Mária Košťálová, Július Janovič, Žofia Horvathová, členovia KSS. Za ČSM – Mária Puchľová. Za VŽ – Irena Janovičová, Rozária Puváková, Margita Bednáriková, Mária Janošová, Margita Hoľmová a Agneša Kráľovičová. Za NF: Jozef Puvák, Karol Smržík, Jozef Hoľma, Ignác Pepucha a Jozef Kojs. Dňa 19. mája 1957 prebehli voľby do NV. Boli IV. volebné obvody od čísla 1 – 135. Jednomyseľne boli zvolení títo občania: R –MNV Ignác Hrkeľ, Pavol Dendis, Matej Hvôľka, Karol Košťál, Elena Gibalová, Jgnác Pepucha. Plénum MNV: Ignác Hrkeľ, Ján Kasan, Ján Janotík, Pavol Dendis, Jozef Puvák, Jozef Matkulčík, Matej Hvôľka, Augustín Reguli, Jozef Holub, Karol Košťál, Jozef Hrkeľ, Ignác Pepucha, Ján Maťuga, Elena Gibalová, Mária Hrkľová. Dňa 1. júna 1957 bolo prvé ustanovujúce P-MNV a za predsedu bol zvolený Ignác Hrkeľ. Boli zvolené i komisie v tomto zložení: Finančno-rozpočtová komisia: Ján Kasan, Jozef Matkulčík, Ondrej Meda. Poľnohospodárska komisia: Ján Janotík, Ignác Pepucha, Karol Jančiga, Ondrej Dendis, Jozef Hoľma. Školská komisia: Pavol Dendis, Elena Gibalová, Ján Melišík. R – MNV a P - MNV peropektívne riešili socializáciu dediny, plnenie dodávkových povinností, úpravu ciest, výstavbu autobusovej čakárne a iné. Výbor žien mal 19. júna 1957 prvé zasadnutie. Za predsedníčku bola zvolená Rozália Puváková, ako zástupkyňa Mária Hrkľová. Výbor žien má už 21 členiek v tomto zložení: Mária Janoľová, Alžbeta Hoľmová, Agneša Trabalíková, Justína Smržíková, Agneša Melišíková, Margita Hoľmová, Mária Puchľová, Mária Hrkľová, Irena Janovičová, Kornélia Kojsová, Emília Kusková, Ľudmila Brčáková, Helena Puchľová, Margita Bednáriková, Ľudmila Hvôľková, Anna Medová, Ľudmila Harkabuzíková, Mária Hoľmíková, Ľudmila Holubová, Anna Žuffová. Rok 1957 bol rokom priemerným čo do spršky i úrody. Bol rokom iniciatívny funkcionárov NV, na každom úseku činnosti. Mládež bola aktívna, v hojnej miere navštevovala stredné školy. R-MNV im doporučovala a schvaľovala štipendia.

**Rok 1958**

Štátne lesy prevzali obhospodárovanie lesov od bývalých urbarialistov. Urbarským gazdom vo Vavrečke bol vtedy Ignác Farský a jeho pomocník Rudolf Kolena. Rada MNV značne vylepšila svoju činnosť, za čo boli členovia rady odmenení fnančnou odmenou od ONV. Odmeny boli vyplatené členom rady Ignácovi Hrkľovi, Elene Gibalovej a Matejovi Hvôľkovi po Kčs 200, po 100 Kčs dostali ďalší členovia a to Ignác Pepucha, Ján Maťuga, Jozef Hrkeľ a Augustín Reguli. Riaditeľ školy Jozef Kojs zaktivizoval i činnosť Osvetovej besedy. Mládež zahrala pod jeho vedením divadlo, ktoré dobre zapadlo do vtedajšej situáciu na dedine. „Nový život“ s tematikou socializácie dediny. Herci ochotníckeho divadla podali veľmi dobrý výkon. I činnosť Výboru žien sa značne vylepšila pod vedením novej predsedníčky Ľudmily Hvôľkovej, ktorá nastúpila ako pracovníčka NV za Janku Adamicovú, ktorú z Vavrečky preložil ONV do blízkeho Námestova. Členky výboru žien sa aktívne podieľali na plnení dodávok poľnohospodárskych produktov. Všetky členky VŽ si splnili predpísané dodávky poľnohospodárskych produktov na 100%. Celkové plnenie dodávok poľnohospodárskych produktov za celú obec bolo nasledovné: ošípané n 97%, mlieko len na 34%, vajcia na 97% a hov. dobytok na 43%. Členky VŽ si pokladali za svoje navštíviť neplničov dodávok, hovorili s nimi o dôležitosti tejto úlohy, čo malo značný vplyv na plnenie plánu výkupu poľnohospodárskych produktov pre verejné zásobovanie. Pod vedením predsedu poľnohospodárskej komisie Jána Janotík sa previedla úprava všetkých poľných ciest. Socialistická súťaž bola v obci dobre chápaná. Záväzky sa splnili nad 100%, za čo bola obec dobe hodnotená nadriadeným orgánom ONV. Obec dostala i finančnú odmenu za socialistickú súťaž. Miestna knižnica pod vedením knihovníka Karola Jančigu rozkvitala. Čitateľské hnutie malo svoju úroveň. Rada MNV venovala pozornosť i študujúcej mládeži a schválila štipendium študujúcej mládeži na Strednej všeobecno - vzdelávajúcej škole v Námestove a to Jozefovi Jánošovi, Margite Graňákovej, Justíne Sivoňovej, Justíne Zanovitovej, ktoré študenti dobre reprezentovali našu dedinu. Boli to vynikajúci žiaci. Uznesením R-MNV č. 22/58 Rada MNV nariadila rešpektovať zákon o nepodávaní liehových nápojov mladistvým do 18 rokov v miestnom pohostinstve. Čo bolo zo strany vedúceho pohostinstva Jozefa Ucháľa plne rešpektované. Taktiež nariadila, aby mládež do 16 rokov bola po 2000 hodine doma a nie na ulici. Návrh podal riaditeľ školy Jozef Kojs. Rada MNV vyhovela žiadateľom o výstavbu rodinných domov a vydala stavebné povolenie týmto občanom: Matejovi Hvôľkovi, Jozefovi Florekovi, Jozefovi Pjentkovi, Karolovi Dendisovi, Štefanovi Janoľovi a Štefanovi Maťugovi. Rok 1958 bol rokom úrodným na zemiaky, slabšie boli obilniny z nech najslabšia bola raž. Počasie pre poľnohospodárov bolo priaznivé. Bolo pekné dlhé leto a naša mlaď sa dlho kúpala v blízkej rieke Orava. Perspektívne sa pripravuje socializácia dediny. Komisia pre NV vykazujú slabšiu činnosť, javí sa nezáujem o prácu na verejnom poli politického života dediny. Rada svojím uznesením č. 15/58 určila štáb CO v tomto zložení: Jozef Kojs, Július Janovič, Ján Žuffa, Ján Šimuradík a Rozália Puváková za ČSČK pod jej vedením pracuje aktívne a organizácia vykazuje všestrannú činnosť na poli zdravotníckom. Keďže bola i slabá úroda raže, chlieb sa objavoval menej na našich stoloch. Lebo chlieb sa piekol z jačmennej a ražnej múky spolu. U chudobnejších sa do chleba pridávala i ovsená múka, zemiaky a niekde i burgyňa. Dobrý bol chlieb s pridaním varenej ryže, ryža bola vtedy lacná, ale nebolo na ňu peňazí. Gazdinky väčšinou piekli kabáče z jačmennej máky a švábky. Čo sa pieklo na peci na platni. Najlepší bol kabáč, keď sa upiekol do červena a s múteným mliekom a trošku masla, to vám bola pochúťka a okrem toho to bolo veľmi zdravé, ľudia mali svoje zuby do starého veku. A keďže mali dobré zuby, dobre požuli stravu a boli zdraví. Ináč chlieb sa piekol v pekárske peci, ktorú mala každá domácnosť. V sobotu sa upieklo 5-6 chlebov, 2-3 podplameníky s makom a tak chlieb trval celý týždeň. V jeseni sa piekli kapustníky, to bolo z cesta na chlieb, u zámožnejších ako na koláče. Kapusta sa udusila, po starom udistovala na masti s cukrom i trochu mletej škorice na vôňu a to bola penka do kapustníkov. Ako deti sme to veľmi radi jedávali všeobecne. A ešte pripomeniem, že sme ako deti celej ulici sa podelili i s posledným kúskom kabáča, koláča, alebo chleba. Posadali sme si na drevá, ktoré boli vždy pozdĺž ulice skladované a kolocierové listy nám boli ako taniere a na tieto sme si dávali pochúťky, každý čo mamke uchvatol a hostili sme sa. Mali sme sa radi. Boli to detské zábavy – detí do 10 rokov. A tak sme si vylepšovali dni svojho detstva. Detské vyčítanky: Eden, beden, štetka, hrebeň, eniky, beniky, kliky de, hádali sa nemky dve, medzi nimi češka, že ju štipla bleška. Jeden, dva, tri, štyri, päť, čo ste mali na obed. Na našej veži visí zvon, na koho to slovo padne, ten musí ísť von. (Deti pri vyčítanke stoja v kruhu, rátajú sa – ráta jeden a hovorí riekanku, po jednom sa vyraďujú a posledný potom chytá. To je hra na naháňačku. Hra na slepú babu: deti určia prvú slepú babu buď vyčítankou, alebo inak. Potom spievajú a stoja v kruhu: slepá baba, kde si bola, u kováča, čo to dali, kus koláča, kdes ho dala, na kraj stola, ukáž zuby, nemám huby, zasmej sa mi, nechce sa mi. Potom slepá baba po slepačky chytá niekoho z detí, každý sa jej snaží uniknúť, no koho predsa lapí, ten je potom slepá baba a hra sa opakuje. Hra na zlatú guľu: deti sa posadia i na zem určí sa pastier, ten bude hádať a jedno dieťa dáva guľu každému vdýchne cez dlane akoby dávala zlatú guľu, tú d však len jednému a pastier má uhádnuť, kto guľu má. Pri tom ten čo dáva guľu spieva: zlatá guľa, ako sa mi šuľá kto ju má? Keď pastier neuhádne, pasie ďalej a dieťa čo malo guľu dáva znovu guľu deťom, hra sa opakuje, kým deti nezunuje. Okrem chleba, kabáča tradičným jedlom bola kapusta a zemiaky, po našom švápku. Táto sa varila po zabíjačkách s mäsom čerstvým, alebo údeným, omastila sa sádlom, slaninou, alebo masťou – šmaľcom, tak sme tomu hovorili švápka sa varila v šupke, v lupinách, lebo oškrabaná, niekedy sa i v šupke piekla pod miskou na peci, alebo v rúre. Kde mali pec, bez pečiacej rúry, tak si švápku upiekli na peci pod miskou, alebo hrncom. U niektorých, kde siali ľan sa varila kapusta i s ľanovým olejom. Niektoré gazdinky varili kapustu s fazuľou. Boli to zdravé jedlá a bohaté na vitamíny. Dnes sa u o tomto len hovorí, aj to nie často. Patrí to minulosti. Na Vianoce nesmela ani v najbiednejšom dome chýbať plnená kapusta, tzv. šuľky, ktoré varíme dodnes. Ja si pamätám, že moja mamka, keď sme mali veľa mlieka a smotany, po otelení kráv, mali sme vždy dve, lebo sa na nich oralo. Šuľky poukladala na pekáč, poliala smotanou a tak nechala v rúre upiecť. Kapustové listy boli jako hodvábne, bolo to veľmi dobré a priznám sa, že som to skúšala i ja, ako samostatná gazdina, no nikdy to nemalo takú chuť, jako šuľky mojej mamy. Keď sme už pri pokrmoch, spomeniem, že v niektorých domoch mali kamenné mlynky na mletie zrna na múku. Aj u nás sme mali taký mlynek, darovala nám ho tetka Sobčáčka, keď odišla do Belgie. Ona si ho doniesla z Poľskej, tam bola vydatá a po smrti muža prišla do rodnej obce a tu sa znovu vydala. Z tejto múky sa varila kuľaša, bríja, piekol chlieb i kabáč. Po zomletí sa preosiala na sitku a šrot sa dával zvieratám, kravám, alebo ošípaným. Jačmeň alebo žito, i ovos sa pred mletím dali prisušiť do pečiacej rúry, aby sa ľahšie mlelo a aby bola múka voňavá. Ešte sa z jačmeňa tĺkla lohaza, geršňa, tak sa tomu hovorilo sú to dnešné krúpky v jemnom vydaní. Geršňa sa dávala do polievok i do húrok pri zabíjačke. Pri zabíjačkách sa robili veľmi dobré buršty, do nich okrem mäsa sa dávala i pečienka a uvarená krv. Špecialistom zakáľačiek bol Štefan Šimuradík, Ignác Pepucha, Jozef Hoľma a iní.

**Iné vavrecké zvyky a obyčaje:**

Dlhé zimy so snehom, bieda a mnohokrát i nedostatok vzdelania spôsobili, e medzi vavreckým ľudom vznikali, ba sa i udržiavali rôzne povery, obyčaje, no i svojrázne zvyky.

**Zvyky pri narodení dieťaťa:** Pôrodná baba – babica, tak jej hovorili, hneď ako sa dieťa narodilo, zakrútilo ho do kožúška a ukázala otcovi, aby bolo kučeravé. Na ručičku mu uviazala červenú mašličku, aby dieťa niekto neuriekol. Červená farba mala totiž odpútať uhrančivého človeka, jeho zrak, aby neuškodil dieťaťu. Krstným rodičom sa posielali radostníky, bol to oštiepok a rožky, u bohatších i fľaša páleného. Kmotra zase doniesla posteľkyni, tak sa hovorilo mladej mamičke, pletený hladký koláč, sušené slivky, fľašu varenej pálenky, okovitky, a dieťaťu dávali peniaze do vankúša, aby bolo sporovlivé, keď prišli z krstu. Krstilo sa po narodení dieťaťa. Bohatší krstní rodičia dávali dievčatkám zlaté náušnice. Tento zvyk sa traduje dodnes, ale namiesto koláčov krstní rodičia donesú zákusky a liehoviny podľa zámožnosti. Radostníky sa už neposielajú.

**Svadobné zvyky:** Svadobné zvyky už pomaly zanikajú. Keď išli mladí na sobáš, pokľakli pred rodičov a prosili o rodičovské požehnanie na novú životnú cestu, keď vyšli na dvor mladých a celý sprievod obsypali ovsom a posvätili svätenou vodou. Za svadobným stolom sa vyspevovali veršované pesničky, ktoré sa týkali manželov a o pol noci nevestu odčepčili, vzali jej veniec a dali šatku na hlavu.

**Zvyky pri úmrtí:** Mŕtvemu sa dával do ruky peniaz na oferu, pátričky a modliacu knižku, chlapom pokiaľ ich mali, obliekali sobášne šaty. Hodiny sa zastavili, lebo mŕtvemu prišla posledná hodina. Zrkadlo sa zakrylo, aby živí nevideli zlého ducha, ktorý ublížil mŕtvemu. Každý mŕtvy všetko počuje, o všetkom vie, až kým mu nepadne prvá hruda zeme na truhlu. Pod hlavu mŕtvemu sa dávali posvätné bylinky. Kedysi ženám obliekali i takzv. rekliky na košeľu, bola to taká biela akoby blúzka s čipkami. Dnes sa to už neoblieka. Keď mŕtveho vynášali z domu klopli truhlou 3 razy o prah, mŕtvy dával rodine zbohom. Keď zomrú mladí, slobodní, truhlu dievčaťa i chlapca, nesú mládenci a dievčatá oblečené ako družičky. Jedna družica bola oblečená do čierneho a niesla na vankúši zlomenú sviecu, ktorú zahodili do hrobu. U mládencov sa nieslo na vankúši i svadobné pierku, ktoré sa tiež hádzalo do hrobu. Po pohrebe bol kar, kde sa zišla celá rodina.

**Zvyky na Vianoce:** Kým sa ešte súkromne gazdovalo, dávalo sa na vianočný stôl i obilie vo vrecúšku. Ďalej chlieb, koláče, makové, lekvárové i čistý koláč, tak mu hovorili. Vodu pod stôl do šechtára, kde sa dali i drobné mince, aby cez rok bolo dosť peňazí. Pred večerou sa všetci v tejto vode symbolicky umyli. Na stole boli oblátky, med, ktoré sa jedli prvé, potom kapustnica s rybou, alebo s hríbmi, plávkami, potom opekance s makom a medom, slivky s haluškami, gríska a len u najmajetnejších bola smažená ryba. Pred jedením sa stôl pokropil svätenou vodou. Obilie, ktoré bolo na vianočnom stole sa vysialo ako prvé pri jarnej orbe. Keď gazda išiel prvý raz orať, tiež pokropil pluh, brány a obilie svätenou vodou, aby bola dobrá úroda. Veršovačka na Štedrý deň Víliu – tak sa hovorilo Štedrému večeru. Deň rok silil sa k večeru, Boh odmenil prorokov dôveru. Z nebeského lona poslal nám Boh syna. Už ho máme doma. Keď Kristus Pán po zemi chodil, všetko dobre robil, chorých uzdravoval, smutných potešoval, pohybujúcim dobre radil, zarmútených tešil, krivdu trpezlivo znášal, ubližujúcim odpúšťal, za živých a mŕtvych sa modlil. Pochválen Ježiš. Za vinš dostal chlapec peniaze, korunu, dve i desať, podľa rodiny kde vinšoval. Po vinšovaní chodili len chlapci. Dievčatá chodili spievať pod oblok vianočné koledy a tiež dostávali peniaze. Dievky chodili spievať mládencom a tí ich častovali. Chlapci chodili vinšovať i na Tomáša 21. decembra a ich vinš znel takto: vinšujem Vám n sv. Tomáša, aby sa vám rodila pšenička, šurdička, pukatý oves, pochválen Ježiš. Vinš na Nový rok: vinšujem vám na tento Nový rok, aby ste boli zdraví a veselí ako anjeli v nebi. Gazdina sa tešila len rúčim vinšovačom, lebo tí vraj prinášali šťastie na nový rok, ktoré má trvať celý rok, keď prišiel taký sopľavý chlapček, biedák, nie s radosťou ho vítala, lebo prináša chorobu do domu. Malí chlapci vinšovali takto: Ja som malý vinšovačík, prišiel som si po šestáčik, šestáčik mi dajte, Zbohom ostávajte. Dievčatká: Ja som malá panna, vítam Krista Pána, vítam si ho vítam peniažtek si pýtam, peniažtek mi dajte Zbohom ostávajte. Na Tri krále zase chodili traja chlapci a spievali: My tri králi prišli sme k Vám, zdravia, šťastia vinšovať Vám, zdravia, šťastia dlhé letá, my sme prišli k vám zďaleka. Z ďaleka je cesta naša, do Betlema myseľ naša. Vy gazdíčko, vy gazdínko, udeľte nám po trošičku a čo vy nám udelíte, za to biedni nebudete. My budeme Boha vzývať až na veky vekov Amen. Na Vianoce ešte chlapci chodili s Betlehemom a spievali pekné veršovačky. Ako zvyk ešte spomeniem, že keď niekomu bolo špatne, povedali, že ho uriekli a urobili mu uhlíkovu vodu. Do hrnčeka s vodou vložili tri žeravé uhlíky, keď uhlíky spadli na zem, človek mal úrok. Umyli ho touto vodou z pod ruky a potom vodu vyliali cez susedovu strechu na druhú stranu. Na urieknutie sa používal i vlastný moč, v tomto umyli urieknutého. Okrem ľudí mohli byť urieknuté i zvieratá. Napríklad krava, keď prestala meridzovať, prežúvať, bola urieknutá. Okadzovali ju a dávali ej piť romance s cesnakom i ľanovec, aby sa jej vrátil meridz. Dnes toto už len ostalo ako dáka bájka minulosti.

**Iné obyčaje a zvyky:** Máje u nás od nepamäti dodnes stavajú pre všetky dievčatá a dievky. Stavajú ich regrúti, t.j. mládenci, ktorí idú na vojenskú prezenčnú službu. Za máje platia dievčatá do 15. rokov 10 – 20 Kčs a dievky až 50 – 100 Kčs, podľa toho, či medzi regrútmi nemá svojho chlapca, alebo brata. Z peňazí takto získaných regrúti urobia zábavu pre dievčatá zdarma. Oheň u nás páli pred 1. májom a na Jána. Zvyk sa zachoval dodnes. Nejaké obrady pri tom však nie sú , chlapci len oheň na vŕšku za dedinou obskakujú spievajú. Za I. a II. svetovej vojny na Jána Krstiteľa zdobili okná vetvičkami z lipy a jaseňa, aby Ján ochraňoval dom. Dožinky sa slávia bez okázalosti len lepším obedom a podobne i odpust. Hroby venčia rok, čo rok okázalejšie, kým pred I. svetovou vojnou bola len chvojinová kytička a kde tu na hrobe zapálená sviečka, dnes je skoro každý hrob okrášlený i živými kvetmi, na hroboch je bohato sviečočiek. Ozdobuje a svieti sa 1. novembra. Bývalí pláteníci ako Ignác Hrkeľ, Ján Žuffa mali i sluhov a ich vymieňali len na Martina, bol to batôžkový deň. Iná sluhov v dedine nebolo. Varenie halušiek pretrváva po všetky časy a vždy za jednakých obyčají. Ukradne sa múka, kde majú mládenca. Napíšu sa lístky. Z múky a vody sa upraví cesto na halušky a do každej sa vmiesi lístok s menom chlapca, koľko má dievča priateľov, toľko mien si dá do halušiek. Všetky hodí do vriacej vody a haluška, ktorá vybehne prvá, dievča ju vareškou vytiahne a meno, ktoré je na papieri má byť vyvolený.

**Rok 1959**

Rada MNV zasadala v roku až 23 razy prijala 101 uznesení, ktoré riešili naliehavé problémy v obci. Bola výmena riaditeľa školy. Jozef Kojs odchádza do Námestova a na jeho miesto prichádza s. Jozef Ľuba z Brezy. Mladý učiteľ, pod jeho vedením bola aktívna osvetová činnosť a to rekordne aktívne. Mládež odohrala 5 divadelných predstavení. Divadla nacvičoval ochotnícky amatér Andrej Celušňák v spolupráci s Elenou Gibalovou, vtedajšou účtovníčkou podniku Jednota. I výbor žien patril medzi divadelných ochotníkov. Tu začínajú i prvé úkony ZPOZu. Oslavy MDŽ boli bohaté na kultúrny program, ktoré predviedli žiaci základnej školy. Viacdetným matkám boli odovzdané odznaky materstva I. II. a III. Stupňa. Odznaky odovzdával riaditeľ školy Jozef Ľuba a Elena Gibalová za VŽ. Za kronikárku bola uznesením R-MNV č. 4/59 určená Ľudmila Hvoľková, pracovníčka NV. Keďže predsedníčkou VŽ bola pracovníčka NV s. Hvôľková, čo s priečilo smerniciam, s. Hvoľková bola z funkcie odvolaná a 18.mája 1959 bola za predsedníčku zvolená Mária Hrkľová, rodená Buganová. V tomto roku, bohatom na zmeny, bol odvolaný z funkcie predsedu NV s Ignác Hrkeľ a na jeho miesto bol kooptovaný s. Karol Košťál. Za tajomníky NV bol delegovaný kádrový pracovník Jednoty Jozef Prčina z Ťapešova. Rok 1959 bol rokom neúrodným. Nepriaznivé počasie, časté dažde, búrky a krupovec boli zlým prínosom pre poľnohospodárov. Gazdovia stonali, čím len budeme chovať dobytok, seno hnije, úroda zemiakov je slabá i obilie po krupovci je slabé. Takéto myšlienky opľantávajú gazdov, veď akoby nie, keď úroda jačmeňa bola z hektára sotva 4g. myslenie ľudí sa mení – zračí sa socializácia dediny. Vavrečské roľníce orú poväčšine kravskými a konskými záprahmi. Triedi sa to podľa veľkosti majetku. Nie viac ako 5 gazdov vlastní viac ako 10 hektárov poľa, títo chovajú po páre koní na ktorých prevádzajú všetky poľné práce, menší gazdovia na jednom koni a drobní maloroľníci na kravičkách a tí celkom malí, čo majú 1 hektár sa sprahujú dvaja a tak si obrábajú zem. Sá, moje! – tak im vraví oráč pri oraní. Na hnojenie sa používa poväčšine maštaľný hnoj. Nasledujúci rok sa na tento záhon seje jačmeň, po tom ovos a hneď z jari do ovsa sa seje ďatelina, a tá rastie do druhého leta. Po preoraní ďateliniská sa seje ovos a potom sa ovsisko hnojí maštaľným hnojom. Niekedy sa ďatelina ponechá i na viac rokov a prihnojuje sa umelými hnojivami, Tomašovou múčkou, alebo železnou múkou i supefosfátom, tieto hnojivá sú cenove najprístupnejšie. Najviac sa pestuje jačmeň, potom ovos, žito, zemiaky a kapusta i kŕmna repa – burgyňa. Niekto sadí i kvaky, pre dobytok do sečky, ale varí sa z neho i pokrm a kúsok sa dáva i do mäsovej polievky, vtedy táto má peknú žltkastú farbu. Žito sa seje do švapčistá, tí biednejší ho rozsievajú pred kopaním švápky na riadky a tak ho pri kopaní prikopávajú a potom len bránami porovnávajú záhon. Žito sa seje na jeseň v septembri do Michala. Kapusta sa sadí na hrady, je to pole v blízkosti dediny, najúrodnejšie, smerom na paseky. Je i chránené pred vetrami. Tu sa sadí i burgyňa, ktorá vyrastie veľká, ako gledäá, keď sa polieva hnojovkou i trikrát za vegetačné obdobie. Táto sa používa na polievanku pre rožný statok a na chov ošípaných, v lete list a v zime koreňová bobuľa, ktorá sa strúha na trielku – struhadle na drobné rezance. Ľan a mak sa pestujú vo veľmi málom množstve. A konope v našom chotári neurastie. Obilie pri kosení sa viaže do snopkov a ukladá sa, čiže stavia do kozlíkov. Kozlík má 9 snopkov. Ten snopek čo sa dáva n vrch kozlíka sa volá čiapka a chráni kozlík pred dažďom. Po troch týždňoch po kosení sa kozlíky zvážajú do humna, kde s ukladajú zvláštnym spôsobom na šopu. Kláskami dole dookola po vrstvách. Obilie sa potom mláti či už mláťačkou, alebo i ručne cepami. Cepami sa mláti obyčajne už na jeseň. Mláti sa na humne. V dedine sú i mláťačky na elektrický pohon. Obilie po vymlátení sa osieva na sejačke, niektoré modernejšie mláťačky majú už i sejačky, no staršie typy nie. Chudobnejší ľudia si osievajú namlátené zrno i na vetre na malých riečičkých. Vietor odfúkne plevu a ťažšie zrno padá na kraj, ľahšie ďalej a tak si to potom triedia a dávajú do štokov na povalu. Veľkí gazdovia majú sýpky a veľké stodoly, menší len humná, šopy a povaly. Ďatelina sa suší na ostrvách a dáchoch. Tieto sa zhotovujú zo smrekových žrdí, hrubých asi 14-15cm. Do stredu sa navŕtajú diery, do ktorých sa nastrkajú olúpané smrekové halúzky, na týchto sa drží ďatelina počas času, kým sa suší. Ostrny a dachy po usušení sa odkladajú v hospodárskom dvore do pociene. Drobná tráva a psiarka sa sušia obracaním hrabľami a po usušení sa seno skladá do kôp, ktoré sa zvážajú do stodoly na šopu. Tu sa dáva vymlátená slama. Je to potom kŕm na zimu pre rožný statok. V dedine sa nachodia 3 tréry na čistenie zrna pre sejbu, videla som taký trér u Maťa Janoľa. Kosí sa u nás ručne kosačky nemá zatiaľ nikto. Opaterní gazdovia, tak sa im hovorí, vyvážajú močovku v sudoch a tak prihnojujú burgyňu i zemiaky a ďatelinotrávy. Kravy sa u nás chovajú u väčších gazdov len na mlieko u chudobnejších i na záprah, na všetky poľné práce. Ich úžitkovosť nie je veľká, čo vidno i z plnenia dodávkových povinností. Kravy sú z pingauzkého plemena (pingavské plemeno). Okrem rožného statku chovajú sa i ošípané, ovce i kozy. Okrem práce na poli chodia niektorí občania i za prácou do sveta. Niektorí pracujú na píle ako robotníci, potom ako furmani, ktorí zvážajú guľatinu z hôr na pílu, z nich vyniká Roman Rentka a Pepucha. Niektorú odchádzajú za prácou i ďalej, dievčatá do Rybarpoľa do textilky, veľa ľudí z Vavrečky odchádza a je zamestnaných i v reštauráciách ako čašníci, no sú i vedúci reštaurácií ako Jozef a Štefan Brčák, šoféri, remeselníci a pod. na prelome časov, historických to zmien na našej dedine, prípravy výstavby socializmu, chcem v mozaiku pozbierať i keď sa to nejako časovo nehodí, ale v predchádzajúcej časti som to opomla, zmenu sociálnej štruktúry obyvateľov našej dediny. Keď namiesto konzervatívneho pláteníka starých čias, drobizgára neskorších čias, chudobného maloroľníka, obyčajne s počtom 10detí, naši ľudia stavajú sa členmi kolektívnych zamestnaní či už v poľnohospodárskych, alebo priemyselných podnikoch. Máme tu Teslu Nižnú, Jednotu spotrebné družstvo v Námestove a iné závody ako je Makyta, pobočky veľkých závodov ťažkého strojárenstva a iné, kde nachádza prácu náš človek. Týmto sa zvyšuje nielen životná úroveň obyvateľstva, ale i jeho kultúrne úroveň sa dvíha. Pomáha k tomu i rozvoj automobilovej dopravy, čím sa dedina veľmi približuje k mestu a mesto svojou dobrou, no niekedy i zlou problematikou preniká do dediny. No viac je toho pozitívneho, čo našu dedinu dvíha. V tejto časti by som rada spomla i našich velikánov, ktorí svojou húževnatosťou na poli kultúry prerástli v mnohom i rámec našej Oravy, ba i v ďalekom svete oslávili našu malú dedinku. Ako jeden z najstarších, ktorého som spomenula už na prvých stranách našej kroniky je jazykovedec a historik Ján Herkeľ. Pracoval na kráľovskom dvore a tak bol našim veľkým reprezentantom. Ako ďalší historik je vavrecký rodák Štefan Smržík, narodený 2.1.1921. je doktor historických vied. Doktorát obhájil dizertačnou prácou na Gregoriánskej univerzite v Taliansku v roku 1956. Časť svojich štúdií absolvoval na univerzite Sorbone vo Francúzsku. Píše historické štúdie o Slovanoch a tak sa zapísal ako historik a spisovateľ do našich dejín. Naša dedina dala vlasti i plukovníka Stanislava Smržíka, ktorý bojoval po boku Červenej armády za naše oslobodenie spod fašizmu. Ďalší plukovník z mladšej generácie je Štefan Kolena. Z učiteľov, ako prvý diplomovaný učiteľ s spomína Ján Snadík, potom z mladších Kornel Smržík stredoškolský profesor, Štefan Hoľma stredoškolský profesor, Jozef Duraj, vysokoškolský profesor a dekan ekonomickej fakulty, Augustína Hoľmová vysokoškolská profesorka, kandidátka vied. Učiteľky z Vavrečky sú Elena Hoľmová, Irena Hoľmíková, Irena Puchľová, Margita Graňáková, Justína Zanovitová, učiteľky materských škôl Elena Gibalová, Anna Bráková, Mária Poláčiková, učiteľky pre smer vychovávateľský: Justína Štefanovičová a Marta Brindžáková. Zo zdravotníckych pracovníkov vyniká Elena Turčeková-Hvôľková, Mária Kabaňová-Krivdová, Žofia Hoľmíková-Durdíková, Helena Kršáková-Slováková. Z ekonomického smeru máme absolventov: najstarší bol Štefan Hrkeľ, ktorý pôsobil ako bankový úradník v Ľudovej banke v Bardejove, Ignác Hrkeľ, taktiež Elena Smržíková a Augustín Čiernik pracovali ako účtovníci píly v Námestove, ďalej Božena Čierniková, Justína Smržíková a Justína Rentková, ktorá si diaľkove doplnila štúdium na Vysokej škole ekonomickej a je prvá inžinierka ekonomického smeru z Vavrečky, pracuje na ONV v Žiline. No najstarší inžinier bol Florián Smržík, ktorý bol promovaný v roku 1948 a v rokoch 50 Štefan Kolena. Gazdinské školy absolvovali Mária Matkulčíková a Geonefa Hvôľková. Vavrečka je síce malá dedinka, ale ľud v nej sa dvíhal v každú dobu na vyššiu kultúrnu úroveň. Aj ja objať ťa chcem, zem moja rodná a chcem objať i tvoje chalúpky učupené tmou, veď naozaj nenájde sa nikto na zemi, kto by bol viac v mojom srdci ľúbený, ako ty rodná hruda, ty striebrom spenený potôčik, ty voňavý vzduch ako med, nie nenájde sa nikde krajší svet, ako ty moja rodná zem, rodná dedina. O tebe snívam pod hviezdnatou oblohou, o tebe spievam Slávy diadém...to moje skromné vyznanie zovšeobecňujem ho na každého Vavrečana. Na dedine, na dedine chcem spočívať v cintoríne, v tôni zelenej lipy, z ktorej milá vôňa kypí. Túto keď ma pochovajú, deti z MŠ nech mi zaspievajú a pri tej krásnej detskej piesni chcem ukončiť život časový.

V roku 1959 dostala Vavrečka od poľnohospodárskeho podniku v Námestove rozpis osevu hlavných plodín takto:

1.) sadenie zemiakov 75ha, osev ovsa 89ha, osev jačmeňa 38ha, osev ľanu 6ha, osev kŕmnej repy 5ha, osev jarných miešanok 8ha, podsevy ďatelín 38ha, osev zeleniny 2ha, vápnenie pôdy 45ha, rozpis hnojív pre tok 1959: dusíkaté hnojivá 300g, fosforečné 397g, draselné 22g, kusové vápno 178g, dolomitový vápenec 153ha. Tento plán ste povinní vo vašej obci prevziať. Podpis: vedúci odboru: podpis nečitateľný. Slovo roľník vyvoláva u nás veľa životných obrazov a spomienok. Pripomína nám borbu človeka s prírodou a jej neúprosnými zákonmi. Veď zem nikdy nedávala nič zadarmo. I keď staré porekadlo hovorí, že zem je najbohatšia komora. Roľník ju obrábal s láskou, lebo čakal na jej poklady, na úrodu. Rozorával zem, kypril, sial, sadil do jej útrob zrno, semená, čakal, kedy ich usmievavé slniečko zohreje a vyklíčia, dáždik ovlaží, občerství siatiny to bola jeho radosť. Pri oraní si mladý roľník často i spieval: Mal som dve volečky, prekrásne voláte, nebolo im páru na celom chotáre, hajs moje volečky, tak som na ne volal i slávik mi spieval, keď som s nimi oral. To už patrí minulosti. No niekedy, keď bol zlý rok práca roľníka sa celkom zmálila, búrka, kamenec – ľadovec, víchor sa podelili s jeho výnosom. Roľník zosmutnel. Opíšem spôsob sadenia zemiakov – švábky v našej dedine. V jeseni na záhon ručený pre zemiaky zúhoril. V zime sa naň navozilo hnoja. Okolo 1.mája sa sadilo. Zemiaky sa zaorávali za pluhom, ktorý ťahal kôň, no i kravičky. Voly vo Vavrečke nikto nemal. V Jasenici a Ťapešove mávali gazdovia i voly na záprah. Asi pred 80 rokmi sa zemiaky sadili ručne za motykou. Po sadení asi za 10 dní sa sekajú brázdy a zase o 10 dní sa bráni zem, kde sú posadené zemiaky. Keď vzídu sa rúša, potom okopáva buď ručne, alebo pluhom do riadkov. Zemiaky majú vegetačnú dobu 120 dní, takže sa kopú v septembri. Zemiaky sú naše denné jedlo, hovorí sa im druhý chlieb.

**Rok 1960**

Zmenu tajomníka MNV sa pripravuje socializácia dediny. Prebieha vo veľkom agitácia do JRD. Agitácia prebieha podľa plánu. I výbor žien, hoci pracuje slabšie, pomáha pri agitácii. A tak dňa 15.marca 1960 je založené JRD vo Vavrečke. Prvým predsedom bol zvolený Rudolf Kolena. Agronóm Jozef Hoľma, zootechnik Ignác Pepucha. Správa JRD má týchto členov: Jozef Puvák, Ondrej Puvák, Šimon Hurák, Margita Kabaňová, Margita Bednáriková. Ekonóm JRD je Viktor Balcerčík. Pomocná kancel. sila Mária Sivoňová, absolventka dvojročnej ekonomickej školy. Prevádza sa sústredenie obilia i dobytka. Geodézia prevádza HTÚP, nakoľko len 50% gazdov podpísalo do JRD. 42 gazdov ostalo hospodáriť súkromne. JRD sa snaží aktivizovať svojich členov do práce. Plánovaná pracovný jednotka je stanovená Kčs 10,- na deň a osobu. Pre nepriaznivé počasie, stále dažde výstavba hospodárskych objektov JRD slabo pokračuje. V tento rok obec postihla i povodňová pohroma. Založenie Jednotného roľníckeho družstva treba považovať za dôležitý medzník v histórii našej dediny. Určitý vplyv na založenie družstva mal aj tlak štátu na plnenie predpísaných dodávok z poľnohospodárskej pôdy. Na výsledky hospodárenia, a to nového spôsobu hospodárenia, lebo treba síce čakať niekoľko rokov, ukázalo sa však, že to bol krok uvážený a správny. Štát pomáhal mladému družstvu subvenciami na investičnú výstavbu, na zúrodňovanie pôdy. Budovali sa i hnojicová hospodárstva a závlahy. Rozorávanie medzi a prvú jarnú orbu vykonala na JRD Strojno-traktorová stanica v Trstenej, odbočka Námestovo. Ostatné práce sejba, bránenie, oborávanie zemiakov, burgyne i kapusty sa robilo ručne. Niektoré práce koňmi členovia JRD. Aj letné poľné práce, zber krmovín, zber zemiakov sa robili prevažne ručne. Vtedy ešte strojov nebolo iba pár samoviazačov STS pomáhalo obilie zožať z obsiatej plochy. Obilie bolo uskladnené v stohoch. Prvá žatva a mlatba sa skončila neskoro, mlátilo sa na družstevnom dvore skoro do Vianoc. Na sklonku roku 1960 sa previedlo vyhodnotenie CVFP (Celoročný výrobno-finančný plán). Tržby z rastlinnej a živočíšnej výroby boli splnené sotva na 60%. No to neodradilo členov od práce, títo pracovali s chuťou na započatom diele za pomoci MNV a okrasných funkcionárov, ktorí veľmi ochotne poskytovali družstevníkom metodické pokyny pre zdatný priebeh poľnohospodárskych prác. Ako prvý objekt sa začala stavať maštaľ pre chov ošípaných a hovädzí dobytok. Aj senník. Neskôr odchovňa mladého dobytka, ktorú stavbu viedol Jozef Pjentek, murár. Organizačné a iné ťažkosti, najmä počiatočná nedostatočná hmotná zainteresovanosť roľníkov – družstevníkov spôsobila že, pracujúci členovia sa usilovali mať ešte aké také malé vlastné záhumienkové hospodárstvo, pri ktorom chovali i viac dobytka, kosili seno na priehrade a tak si obstarávali potravu a vytvárali si možnosti chovať viac kusov dobytka na speňaženie, takže sa im osobné príjmy zvyšovali, no takých bolo málo. Viac bolo takých, čo ledva si vychovali jednu kravičku, alebo teľa a zriedka ošípanú. Po územnej reorganizácii v roku 1960 a po prechode okresných orgánov z Námestova do Dolného Kubína sa o ďalší rozvoj a činnosť družstva veľmi intenzívne zaoberali miestne orgány. Organizovali pracovné sily brigádnické z závodov a škôl i úradov. Aby sa vytvorili podmienky pre mechanizáciu poľných prác, bola prevedená úprava pôdy, scelili sa pozemky v lány a bola i určená pôda roľníkom, ktorú ostali súkromne hospodáriť. Ich pomery boli ťažké, lebo výmery jednak mali zmenšené a jednak bonita pôdy bola zlá a predpísané dodávky štátu bolo treba pre verené zásobovanie odovzdávať. Majetok býv. urbarialistov prešiel po založení JRD pod správu JRD. Lesy zase pripadli Štátnym lesom. Rada MNV svojím uznesením č. 30/60 schválila štipendiá pre študentov stredných škôl a to Augustíne Hoľmovej, Anne Hoľmovej, Irene Hoľmíkovej a Oktavianovi Matkulčíkovi. R-MNV schválila stavebné povolenie pre výstavbu rodinných domov týmto občanom: Vladimír Bombek, Šimon Kršák, Karol Pepucha, Ignác Gibala a Augustín Farský. R-MNV uznesením č. 37/60 schválila nových členov pre aktív ZPOZu. Za predsedu určila s Antona Ďubašáka, ktorý 1.sep. 1960 prevzal vedenie školy po s. riaditeľovi Ľubovi. Za členov ZPOZu: Máriu Košťálovú, členku KSS, Ľudmilu Hvôľkové pracovníčku MNV, Karola Košťála a Ignáca Pepuchu. Aktív ZPOZu zahájil svoju činnosť veľmi aktívne. Hneď započalo ožívať i ochotnícke divadlo a na Štefana zahralo hru: Bacuchovie dvor. Divadlo bolo s družstevnou tematikou, čo veľmi dobre zapadlo do premeny života na dedine.

**Roky 1961-1963**

Jednotné roľnícke družstvo sa vzmáha. MNV a spoločenské organizácie ako SZŽ, ČSČK, Požiarnici, členovia TV Sokol, Zväzarm a mládež brigádnický pomáhajú pri zbere úrody i pri budovaní hospodárskeho dvora. Prvým vybudovaným objektom boli maštale pre JRD a odchov mladých prasiat. Pri odchove prasiat si veľmi dobre počínala Rozália Puváková. Neuhynulo jej skoro žiadne malé prasiatko. JRD v prvom, druhom, no i v treťom roku i pri všetkej snahe pochopiteľne nemalo dosť síl i možností akumulovať finančné prostriedky na výstavbu. Splácanie úverov a úrokov z nich, tak aby nebola ohrozená odmena za prácu, pracovná jednotka, bolo prvoradé. V sezóne sa veľmi prejavoval nedostatok pracovných síl a strojov. 10 Kčs odmena za deň bola primálo a stačila družstevníkovi len na chlieb a mlieko. Stroje sa zavádzali iba postupne. Ich výkon bol pre zlý terén neúmerný potrebe. V tejto ťažkej dobe pre poľnohospodárov im nevyhnutnú pomoc poskytovali nielen spoločenské organizácie, ale i pracovníci zo závodov, podnikov a študenti. Všetci videli, že pomoc treba, aby sa chlieb dostal n spoločný stôl, bolo to želanie všetkých. STS zabezpečovala postrek proti burinám, vychovávala pre mladé družstvá opravárov, mechanizátorov, odborníkov pre obrábanie poľnohospodárskej pôdy a pre opravu stroj a zariadení. Na našom družstve medzi prvými parili : Vladimír Bombek opravár a elektrikár v jednej osobe, bol mladým, dobrým pracovníkom a dobré úspechy družstva mu ohrievali srdce. Mladý mechanizátor bol Ján Šimuradík, ktorý viedol i hnojovicové hospodárstvo a sklad súčiastok. Viedlo si to vzorne. V túto dobu družstvo pestovali i veľké kultúry ľanu, pre továreň na spracovanie ľanových stoniek, vybudovanej v roku 1948 v Nižnej nad Oravou pod názvom „Ľanárske závody.“ Tu našlo prácu veľa vavreckých žien a dievčat, no i mužov v dobe, keď sa závod premenoval na závod „Tesla“ Nižná a začal s výrobou televízorov. Snahou členov a funkcionárov JRD je skvalitňovať poľnohospodárske práce. Sústreďovala sa pozornosť najmä na pestovanie zemiakov, lebo tieto dávali pekné ha výnosy. Ďalej krmovinám na ornej pôde, ako i lúkam a pasinkam, aby sa týmto vytvorili lepšie podmienky pre rozvoj živočíšnej výroby. JRD v priemere obsialo v týchto rokoch 38ha jačmeňa, 23ha zemiakov, 24ha kapusty a 2ha burgyňa, 6ha miešanky, 34ha ďatelinotráv a 8ha ľanu. Súkromne hospodáriaci roľníci, ktorých celkom je 42 obsiali 24ha viacročných krmovín na ornej pôde, 34ha ovsa, 15ha jačmeňa, 30ha zemiakov. Zemiaky, ako najvýnosnejšia plodina nášho poľa si vyžadovala kvalitnú predprípravu, výsadbu i ošetrovanie. I príprave krmovín bola venovaná náležitá pozornosť či už u JRD alebo v súkromnom sektore. Upravovali sa pasienky. Každý člen družstva mal upraviť, vlastne odpracovať na úprave lúk na Vrchvrškoch a Klinci dva dni a za kozu 1deň. Súkromno hospodáriaci roľníci si plnili dodávky nedostatočne. Mäso síce splnili na 121%, ale mlieko len na 61% a vajcia ne 72%. Je pravdou, že po tieto roky postihol mor chov sliepok, ale bolo dovolené náhradné pnenie v rámci obce. Najhoršia situácia u JRD bola v plnení mlieka. I keď súkromne hospodariaci roľníci chovali 82 kráv, no na jednu kravu pripadalo denne sotva 0,4 dcl mlieka, čo nie je ani polovica predpísanej dávky na jednu kravu a deň. Jednotné roľnícke družstvo v roku 1963 splnilo dodávkové povinnosti nasledovne: mäso na 92%, mlieko 104%, vajcia 16%. JRD chovalo 86 dojníc, ktoré mali dobrú dojivosť. Plnenie vajec bolo od záhumienkárov, lebo družstvo zrušilo chov sliepok pre mor hydiny. Volebný program obce sa plní. Bol postavený miestny rozhlas, začalo sa opravou budovy NV. Bola rozšírená elektrická sieť. Novovybudované mostky cez potok ku NV, škole a ku kostolu. Nová cesta popri dvore JRD, ukončila sa výstavba požiarnej zbrojnice. S príchodom socializmu do našej dediny bola zriadená i Materská škola vo Vavrečke, núdzovo v budove požiarnej zbrojnice. Prvou riaditeľkou bola Anna Baranová zo Žiliny. Potom Anna Heretíková z Námestova, za nej bola od mája 1963 zriadená i vývarovňa pre deti v materskej škole u Sobčáka, kuchárkou bola Františka Sobčáková. Školníčkou Anna Medová. Ďalej v Materskej škole prcovali po Anne Heretíkovej, Mária Romaňáková, Helena Hvoľková, Margita Kubaníková, Anna Žuffová, Mária Maninová, Tatiana Matušťáková, Elena Huceľová, Elena Gibalová, Otília Pjentková, Anna Brčáková, Antónia Kristová, Anna Obyvateľová, Mária Poláčiková, Terézia Kabaňová, Mária Trabalková, Alena Madleňáková. Romaňáková viedla MŠ 3 roky, Baranová 1 rok, Heretíková 1 rok, Maninová 1 rok, Gibalová 11 rokov. Po nej prevzala O. Pjentková, ktorá ju vedie dodnes. Materská škola má za úlohu nielen deťom nahradiť matku, ale ich i pripraviť pre kvalitný vstup do Základnej školy. Materská škola sa podieľala i vystupovaním detí na miestnych slávnostiach, čo občania prijímali s nadšením. V r. 1963 bola pracovníčka MNV s Hvoľková na materskej dovolenke od 9. mája 1963, na jej zastupovanie bola vyžiadaná z Jednoty Elena Gibalová a to ONV v Dolnom Kubíne, pre tento účel. Počasie v rokoch 1961-63 bolo dosť priaznivé pre JRD. Zimy boli mierne a letá horúce, takže seno sa dobre pozvážalo do stodoly a tým krmovinová základňa bola dobrá.

**Roky 1964-65**

Nastáva príprava na nové volebné obdobie. Pripravuje sa nový orgán NV. Otvára sa práca agitačného strediska, na čele je Július Janovič, člen KSS, Karol Dendis a Justína Sivoňová, oba členovia strany, z nepartajných Žuffa František, Gibala Ignác, Brčák Roman a Marián Pjentek. Zaregistrovaní boli títo občania ako kandidáti pre nové volebné obdobie:

Ignác Hrkeľ, 50 ročný, robotník

Karol Jančiga, 50 ročný, pracovník OVS

Ignác Hoľmík, 57 ročný, roľník

Ondrej Puvák, 57 ročný, roľník

Ondrej Dendis, 56 ročný, roľník

Anton Sobčák, 47 ročný, vedúci ZK

Irena Janovičová, 37 ročná, ved. predajne

Štefan Kabáň, 52 ročný, murár

Jozef Holub, 47 ročný, lesník

Elena Gibalová, 40 ročná, riad. školy

Ondrej Celušňák, 55 ročný, recepcionár

Vladimír Bombek, 22 ročný, opravár

Ignác Pepucha, 62 ročný, ročný skladník JRD

Agneša Soľavová, 35 ročná, doporučiteľka pošty

Pavol Dendis, 32 ročný, vedúci píly

Jozef Prčina, 51 ročný, vedúci tajomník NV

Roman Trabalka, 43 ročný, predseda JRD

Jozef Hrkeľ, 43 ročný, robotník

Voľby sa konali 14.júna 1964 a skončili sa úspešne, naši občania týmto dokumentovali svoju oddanosť nášmu zriadeniu a vlasti. Za predsedu bol zvolený Ignác Hrkeľ, za tajomníka Jozef Prčina, členovia R-MNV Pavol Dendis, Ondrej Dendis, Anton Sobčák, Jozef Holub a Karol Jančiga. Nový národný výbor zabezpečoval za spoluúčasti spoločenských organizácií rôzne akcie, či už na poli politickom i hospodárskom. Osvetová beseda pracoval aktívne. Boli nacvičené 3 divadlá zamerané na výchovu mládeže, pestovali sa aj mládežnícke hry ako futbal a tenis. V roku 1964 boli opravené tri verejné studne, údržba miestnych komunikácií. Hlavným merítkom hodnotenia MNV a komisií bolo plnenie úloh a to výroba i nákup poľnohospodárskych produktov. JHR splnili mäso na 110%, mlieko na 48%, vajcia na 83%. JHR zostali dlžní pre verejné zásobovanie 9250l mlieka, 3670 kusov vajec. Pre tento účel a nedostatok v plnení sa naša obec zaradila medzi posledné obe nášho okresu. Jednotlivo hospodáriaci roľníci chovali celkom 176 kusov HD, z toho 87kráv, 160 ošípaných, 23 prasníc. Ale len 8 občania splnili dodávkové povinnosti na 100%. Naproti tomu JRD plní dodávkové povinnosti dobre, mäso na 98%, mlieko na 99%. Nákup zemiakov bol pre neúrodný rok na zemiaky, splnený slabšie u u oboch sektoroch. Členovia JRD a JHR si pre budúcnosť berú za svoje lepšie ošetrovať zemiaky v čase agrotechnickom, aby výnosy sa zlepšili. Dňa 5.apríla zomrel po krátkej nemoci zriadenec NV Imrich Žuffa, bubeník. Na jeho miesto nastúpila jeho matka Justína Žuffová. Aj z materskej dovolenky sa 1.júna vrátila Ľudmila Hvoľková a Elena Gibalová išla pracovať na JRD do funkcie ekonóma. Rok 1964 bol na obilniny rok veľmi úrodný. Predpovedali to i starí ľudia, lebo bolo veľa snehu, skoro až 2metre, naše malé, nízke drevené chalúpky boli do poly pod snehom, vyčnievali im len okienka a strechy, tieto chalúpky nemali komíny, iba piecky pod strechou, potom povala slúžila i za udiareň, jak bolo čo udiť. Mrazy bo februári boli silné, 14. februára 1964 bol najsilnejší mráz na Orave -30°C. zem bola zmrznutá do hĺbky 1m, čo sa videlo pri kopaní jám pre umretých na cintoríne. Pekný bol pohľad na našu zasneženú dedinku, drevené chalúpky boli akoby v snehovej perinke učupené, cez dedinu chodník v snehu pre jedného chodcu. V roku 1965 boli zimy už miernejšie, no leto bolo dáždivé, časté búrky navštevovali náš kraj. Plnenie dodávkových povinností sa značne vylepšilo u JHR. Mäso bolo splnené na 117%, vajcia na 97% a mlieko už na 70%. Úroda zemiakov bola zasa slabšia a preto dodávky boli len splnené na 56%. Plnenie dodávkových úloh a povinností sa vylepšilo, do značnej miery i tým, že poľnohospodárska komisia navštevovala neplničov a v rozhovoroch ich nabádala k lepšiemu plneniu, o sa i osvedčilo. Keď sa občanom povie pekné slovo, každého srdce sa pohne ku lepšiemu činu. Jednotlivo hospodáriaci roľníci chovali v roku 1965 252ks hov. dobytka, z toho 128 kráv, ďalej chovali 161 ošípaných, 19 prasníc, 75 kôz, 12 oviec a 99 sliepok. V tomto roku bol u JHR i veľký výskyt obrny ošípaných. Chov JRD nebol postihnutý touto nemocou. R\_MNV rieši i záhumienkové hospodárstvo, zvlášť kontroluje výmery záhumienok a pridelenie pastvy pre JHR a záhumienkárov. Zloženie tejto komisie bolo nasledovné: Ignác Hrkeľ, predseda NV, Karol Jančiga, Jozef Puvák, Ignác Hoľmík a Jozef Čiernik. Táto komisia svoju úlohu splnila k spokojnosti občanov. U JHR sa vyskytuje TBC hov. dobytka, bol vypracovaný harmonogram pre likvidáciu tohto nezdravého javu. V roku 1965 si naši občania pripomenuli 20.výročie oslobodenia našej vlasti slávnou Sovietskou armádou a na počesť oslobodenia prijali i socialistické záväzky v hodnote 105 186 Kčs. Záväzky boli zamerané hlavne na zveľadenie obce, na úpravu verejných priestranstiev, na výsadbu ovocných stromkov a kríkov i okrasných stromkov, na opravu plotov, úprave ciest i pridomových záhradiek. Tieto záväzky boli splnené a 104%. V investičnej výstavbe boli prevedené tieto práce: dostavby cesty k dvoru JRD v náklade Kčs 50 000,- oprava budovy NV si vyžiadala čiastku Kčs 30 000,- rozšírenie elektrickej siete o 17 lamp. Kultúrnoosvetová práca spočívala v premietaní filmov, ktoré mali malú návštevnosť. I ochotnícke divadlo ochablo. Novinkou je výstavba cesty na Maguru, takže autom sa ľahko možno dostať na úpätie Magury. Na samotnom končiari Magury bola postavená MSNV Námestovo retranslančná stanica – televízny vykriváč. Počasie celkove v roku 1965 bolo mierne, bolo dosť slnka i vlaky. Predpovede od Lucie do Vílie a od Vílie do Troch kráľov sa plnili. Aké boli tieto dni, také boli i tie mesiace. Na JRD je predsedom Štefan Kurjak zo Zubrohlavy. Na JRD pokračuje výstavby odchovu mladého dobytka a druhý senník. Upravuje sa i cesta po dvore JRD a pripravujú sa oplotky pre pasenie dobytka v lete. Pod vedením zootechnika Jozefa Tvarožky živočíšna výroba sa vzmáha. Pracovná jednotka na JRD sa upravuje. Družstvo po ekonomickej stránke napreduje. Už má i vlastné prostriedky na výplaty. Po stránke účtovnej evidencie je v okrese na 4. mieste. Prvé sú Leštiny, druhá Trstená, tretí Tvrdošín a štvrtá Vavrečka. V učtárni JRD pracuje Elena Gibalová ako hlavný ekonóm a Katka Kavuljaková ako ekonóm. MNV pomáha družstvu po stránke metodickej a pri plánovaní úloh. 20 družstevníčok dostáva dôchodok zo zamestnania, je síce malý, lebo zárobky boli malé, ale lepšie niečo, ako nič. Opravuje sa družstevný vodovod a plánuje sa postaviť družstevná bytovka pre byty družstevných pracovníkov. Ukazuje sa radostnejšia perspektíva života na našej dedine, stúpanie životnej úrovne a tak socializmus odčiňuje starodávne krivdy a zaručuje uspokojenie materiálnych i duchovných potrieb nášho ľudu. Na SVŠ v Námestove úspešne zmaturovali Anna Brčáková, Mária Poláčiková, Jozef Sivoň.

**Rok 1966**

JRD prevádza cestou Melioračného družstva odvodnenie pozemkov v celom rozsahu ornej pôdy vo všetkých honoch. Plnenie CVFP na JRD je dobré, družstvo už má vlastné prostriedky, spláca dlhy. PJ sa zvyšuje o doplatky. Prevádza sa postrek ďatelinotráv cez hnojovicové hospodárstvo, čo má vplyv na lepšie výnosy ďatelinotráv i zemiakov. JRD obsialo 38ha ovsa, 13ha miešanky, 24 ha zemiakov a 24ha jačmeňa. Je zavedené zaužívané trojpoľné hospodárstvo, zemiaky, jačmeň, ovos, na niektorom hone ďatelina a miešanky. Rok 1966 bol veľmi dáždivý a seno bolo dažďami vymočené, bez živín sa uskladnilo v družstevnej stodole a ta bolo zlým krmivom pre dobytok. Rok pre družstvo nebol priaznivý, vrtkavé počasie sťažovalo zber úrody. Na plenárnom zasadnutí NV bol zvolený nový Výbor žien 12 členiek, omladený bol o mladé činné ženy. I na našej Základnej škole sú zmeny, s. riaditeľ Vozár odchádza do Námestova, do jeho bytu sa presťahuváva Materská škola a za riaditeľa je ustanovený Dezider Fraštia z Námestova. I v Materskej škole sa menia riaditeľky i 2x za rok, čo nemá dobrý vplyv na výchovu našej mladej generácie. Rozhlasový krúžok pri NV v zložení Dezider Fraštia, Katka Brčáková, Hvoľková Ľudmila a Albína Valková pracuje úspešne a podľa vopred vypracovaného plánu. Na SVŠ v Námestove s vyznamenaním zmaturovali František Holub, Gibalová Vierka a Ľudovít Holub na veľmi dobre. Všetci išli pokračovať v štúdiách na Vysoké školy. Ochotnícke divadlá z Mútneho, Brezy a Štefanova nás svojim vystúpením navštívili a tak obohatili náš kultúrny život. Socialistické záväzky prijaté občanmi boli splnené na 105%, medzi ženami súťaž o najkrajšiu záhradku vyhrala Irena Janovičová, na druhom mieste bola Viktória Košťálová a na treťom mieste Anna Janotíková.

**Rok 1967**

V tomto roku sa uskutočnila prístavba kinosály. Po jej ukončení žiaci Základnej školy zahrali divadelnú hru „Dve Marienky“. Toto vystúpenie malo veľký úspech, pre vysokú návštevnosť, bolo odohrané 2x. do novej kinosály nás prišli pobaviť i ochotnícke divadlá z Klina a Lokce, ako odvetu za to, že v minulosti sme aj my im boli odohrať predstavenie. Výbor žien spolu s Dozorným výborom Jednoty usporiadal kurz varenia v požiarnej zbrojnici, pod vedením znamenitej kuchárky Julky Brčákovej – majsterky OU na Slanickej Osade. Na počesť XIII. zjazdu KSČ boli organizované soc. záväzky medzi členmi JRD, jednotlivo hospod. roľníkmi – zamerané boli na výkup poľnohospodárskych produktov, tieto boli splnené na 98%. V investičnej úlohe sa previedla výstavba cesty v novej časti obce. Znovu prebiehala súťaž o najkrajšiu záhradku, prvé miesto už i finančnou odmenou 150Kčs dostala Irena Janovičová, druhé miesto Matra Brčáková 100Kčs a tretie Agneša Celušniaková Kčs 50,-. Pracuje sa na skupinových vodovodoch – od kápličky, z Lánov a Medvetky. Vodovod vo Vavrečke – Bombek Vladimír, Hurák Šimon, Kršák Štefan, Gandi Alojz, Pjentek Jozef, Holub Antoň. Je to I. skupinový vodovod spod Medvedky. Ďalší bol vodovod väčšieho rozmeru z podkápičky na pasekách, ktorý mal v začiatkoch cca 40 účastníkov. MNV prevádza i doplňovacie voľby – vylučujú sa neaktívni poslanci a nahradzujú sa aktívnymi. Osvetová beseda vydáva Dedinské noviny, ktoré občania s obľubou čítajú. Prevádza sa výstavby novej Materskej školy za kostolom. Bude to budova panelová, pre dve triedy. Je to rekreačná chata montovaná, ktorá má byť prispôsobená podmienkam prevádzke Materskej školy. Stavbu vedie Ignác Hoľmík. Dňa 1.septembra preberá Materskú školu po Maninovej Elena Gibalová, ktorá si doplnila kvalifikáciu pre MŠ. Štúdium ukončila s vyznamenaním a lúči sa s prácou na JRD a ide na pole výchovy mládeže. Materskú školu nachádza v biednom stave, zanedbanú po každej stránke. No nedá sa odradiť a za pomoci učiteliek materská školy vo Vavrečke dostáva sa na lepší stupeň, rozšírila sa na 57 detí. JRD sa zaoberá kritickou situáciou v chove dojníc. R-MNV prijíma uznesenie, kde ukladá predsedovi JRD sprísnenie kontroly upevnenia pracovnej morálky a disciplíny u členov družstva a zamestnancov. U JRD spoločenská objednávky bola splnená: mäso 100%, mlieko 77%, vajcia 100%, zemiaky 71%. Rok 1967 bol pre poľnohospodárov rokom úrodným obilniny dosiahli väčšie ha výnosy ako predtým. No úroda sena z lúk bola poslabšia. JRD malo podľa plánu nakosiť 30 vagónov sena a skutočnosť bolo 16 vagónov sena. Slamy sa uskladnilo o 3 vagóny viac ako v roku 1966. hektárový výnos u jačmeňa bol vyšší o 6g oproti plánu, u ovsa len o 1g. celkom družstvo namlátilo 14 vagónov obilia. Z tohto odovzdalo do nákupného závodu 926g, 125g rozdelilo členom a 349g bolo ponechané na osivo pre výsev v roku 1968. rok 1967 bol rok suchý, bez dažďov, no zemiaky mali tiež dobré ha výnosy. V tomto roku ukončili úspešne vysokoškolské vzdelanie Augustína Hoľmová na Univerzite Komenského v Bratislave a Justína Matejová – Zanovitová úspešne zložila štátne skúšky na Pedagogickej fakulte.

**Roky 1968-71**

Znova ožíva činnosť agitačného strediska, pripravujú sa komisie a výber kandidátov pre nové volebné obdobie. 10. marca 1968 konalo sa predvolebné zhromaždenie, ktorého sa zúčastnilo 125 občanov. No voľby v tomto roku uskutočnené neboli a uskutočnili sa až v roku 1971. JRD sa presťahovalo z miestností na Národnom výbore do Požiarne zbrojnice. V tomto roku sa zriadila miestna prevádzka. Na jej čele stál Ignác Hoľmík, Matej Hvôľka a Ignác Hrkeľ. Táto prevádza služby obyvateľstvu. Tajomník MNV s. Jozef Prčina vážne ochorel a už sa nemal vrátiť na svoje miesto. Na miesto tajomníka bol určený členmi R-MNV Roman Trabalka, ktorý v tú dobu pracoval ako agronóm na JRD vo Vasiľove. Je člen strany a športovec, ktorý fandí futbalu. Za jeho vedenia sa Telovýchovná jednota vo Vavrečke značne pozdvihla. Buduje sa ihrisko, šatne. Občania aktívne pomáhajú pri plnení volebného programu. Jednotlivo hospodáriaci roľníci nestačia plniť predpísanú spoločenské dodávky, preto vstupujú do JRD, čím sa rozloha JRD a hlavne orná pôda družstva zväčšuje. Na družstvo nastúpili do ved. funkcií mladí inžinieri Ing. Matula a Ing. Brindžák. Ich snahou je družstvo pozdvihnúť. Prevádzajú špecializáciu chovov, výstavbu oplotkov. Aktívne začína pracovať i aktív pre občianske záležitosti. Občanom sa gratuláciou a vecným darčekom pripomínajú okrúhle životné jubileá, čo občania s radosťou pripomínajú a sú vďační za malú pozornosť. Akív ZPOZ bol zriadený v tomto zložení: Roman Trabalka predseda, Albína Kršáková člen, Elena Gibalová člen, Marta Brindžáková člen, Berdina Hrkľová člen, Ľudmila Hvôľková člen a Jozef Štefanovič člen. I mládež oživila svoju činnosť. Schádza sa v kinosále, kde usporadúva čajové večierky, pozerá televíziu. 21. 08. 1969 zhorela novostavba panelovej MŠ za kostolom. Podpálili ju hrajúce sa deti, ktoré v nedeľu poobede pásli dobytok na blízkom máčom zámku. Vo vnútri sa urobili oheň, zle ho pri odchode udusili a keďže panely boli horľavinou všetko zhorelo. Bola to škoda, národný majetok stratil cca 75 000 Kčs. Ostal len plech, dvere a okná, ktoré sa predali do Vasiľova, oni stavali takú istú MŠ. 1. nov. 1971 Slovenský úrad Pamiatkovej starostlivosti oznámil NV, že do ochranných kultúrnych pamiatok boli zapísané tieto kultúrne pamiatky: Socha Ukrižovaného Pána Ježiša z polovice 18. storočia drevorezba polychromovaná, nachádza sa v kostole pri vchode pod chórom. Ďalej obraz Sv. Trojice – klasický z 1. polovice 19. storočia olejomaľba na plátne nachádza sa v kaplici pri cintoríne. MP pre svoju slabú činnosť bola ONV zrušená, viď príkaz odboru MH ONV Dolný Kubín. R-MNV schvália v roku 1969 stavebné povolenie pre občanov: Eduard Grebáč, Jaroslav Matej, Štefan Kružel. V roku 1970-Poláčik Alojz, Jozef Kabaň, Ignác Bugan, Krivda Milan. V roku 1971 Seč Peter, Matkulčík Blažej, Ján Bronerský, nadstavbu Matej Hvôľka, Štefan Šimuradík, Jozef Brčák, Matej Krasuľa, Ignác Turček. 31.augusta 1971 bol kolaudovaný vykrývač na Magurke a daný do užívania pre televízne vysielanie. 27. mája 1971 bol výber staveniska pre plánovanú 6 bytovku JRD. V tomto roku sa previedla i prístavba ZVS. V roku 1970 bol položený základný kameň pod výstavbu závodu Závody výpočtovej techniky – výstavbu prevádzala poľská firma „Budimex“ tu sa budú vyrábať počítače. Stavba trvala 2 roky a 7 mesiacov. V roku 1970 bol u nás veľký výskyt rakoviny zemiakov. V tomto roku ONV dal MNV 100 000 Kčs na úpravu miestnych komunikácií. Dedina sa rozrastá, stavajú sa nové dom, ktoré sú architektúrou odlišné od klasických šoltýskych domov. Sú stavané do štvorca a skoro v každom je i manzartka, sociálne zariadenie, kúpelňa a tak bytová kultúra dediny stúpa. Domy sú stavané podľa plánov, tieto z väčšej časti vyhotovila vavrecká rodáčka Viera Gibalová, ktorá úspešne skončila Vysokú školu technickú v Bratislave – stavebný odbor – pozemné stavby a konštrukcie. Pracuje na projekčnom oddelení Okresného stavebného podniku v Trstenej. Zadarmo zhotovila i plány a dokumentáciu na šatne pre TJ, vo Vavrečke. Takéto plány zhotovila i pre TJ Or. Podzámok, Lokca, a inde. V tomto roku bol opravený i kostol, tento dostáva nový šat, previedla sa nov vonkajšia omietka brizolitom, výmena krytiny, namiesto škridle bol daný plech. Previedla sa i oprava kostolnej veže. Ďalej vnútorná maľba, odstránil sa starý betónový oltár, ktorý je uložený za kostolom pod zemou, a nahradil sa dreveným stolom, oltárom podľa rozhodnutia Vatikánskeho koncilu, kedy kňaz pri službe božej má byť obrátený tvárou k ľudu. V tomto dobí bohatom na zmeny bol zakúpený i orgán a zvony. Zvony namiesto jedného tri – ich krstné mená sú: Florian, tak sa volal starý zvon, druhý je Jozef a tretí Anna. Krstným otcom zvonov bol Jozef Ptačin. Na kúpenom orgáne hrali chlapci z Vavrečky, ktorí mali hudobné nadanie a absolvovali i časť hudobnej výuky. Bol to Pavol Hoľmík, František Holub, Ľudovít Holub a František Gibala. Na plenárnom zasadnutí 1.9.1971 bol zvolený NF pre aktívnu prácu v predvolebnom období jeho členovia boli títo: Roman Trabalka, predseda NF, Jozef Pjentek veliteľ PO, Ing. Vladimír Brindžák predseda JRD, Ján Kasan predseda SPB, Karol Brčák, predseda ZČSSP, Žofia Farská predseda ČSČK, Oľga Huráková predseda MOSZM. Národný front pripravuje výber kandidátov z občanov pre nové volebné obdobie do roku 1976. verejný hovor 31. okt. 1971 mal v programe i literárne pásmo zameraná na voľby. Tu účinkovali deti Materskej i Základnej školy pod vedením riad. školy. Voľby sa uskutočnili 26. a 27. nov. 1971. Nálada u občanov bola dobrá, rušivé javy sa nevyskytli vôbec. Soc. záväzky za rok 1971 prijaté v čiastke Kčs 135 800 boli prekročené a dosiahli fin. čiastku Kčs 167 843. Za toto patrí všetkým aktívnym občanom a poslancom NV, ako i funkcionárom NF.

**Volebné obdobie rokov 1971 – 1976**

Končí sa 5 ročné volebné obdobie a predstavitelia našej obce s veľkou aktivitou pripravujú nový volebný program pre budúce roky. Volebný program národného frontu sa skladá z dvoch časti, v prvej je zhodnotenie úloh vytýčených na volebné obdobie a druhá časť obsahuje nové smelé plány pre novú prácu. Tajomník MNV súdr. Jozef Prčina náhle vážne ochorel a bolo potrebné z radov poslancov určiť náhradu, vybratý bol s. Roman Trabalka, ktorý v tú dobu pracoval ako agronóm na JRD vo Vasiľove. S. Jozef Prčina bol dobrým funkcionárom, skvelým organizátorom, blaho ľudu a milovanej vlasti mu ležalo na srdci, Vavrečka stráca v ňom dobrého kormidelníka. Nový tajomník sa s vervou chytá do práce. Keď R-MNV hodnotí výsledky práce za minulé obdobie a konštatuje, že obec Vavrečka má od samotného vzniku poľnohospodársky charakter, ktorý si zachovala i v prvotnej socializácii dediny. Počet obyvateľov rýchlo vzrastá. Pokiaľ v roku 1960 obývalo Vavrečku 595 obyvateľov, v roku 1965 už 640 a v roku 1970 už 845 obyvateľov. Perspektívne sa počíta ešte s väčším prírastkom, nakoľko sa pristúpilo k výstavbe nového závodu v katastrálnom území Vavrečky, na pozemkoch „Nižné Jelene a Sihly“ s názvom „Tesla Námestovo“. Tento názov vyvolal u obyvateľov Vavrečky, určité rozhorčenie, no predstavitelia obce obrátili sa v tejto veci na vyššie orgány, ale výstavba závodu je súčasťou rozvojového plánu hornej Oravy, ktorý je spracovaný do roku 1958, a tak závod bude niesť svoje meno „Tesla Námestovo“ i keď je výstavba zahájená na pozemkoch Vavrečky. Keďže išlo o dlhodobé perspektívne plány rozvoja občania sa uspokojili. Výmera pozemku pre závod je 20ha ornej pôdy. Touto výstavbou JRD stráca časť ornej pôdy a z obhospodárovanej výmery 144ha ostáva JRD len 124ha. JRD i napriek všetkým poskytuje 53 pracovných príležitostí a o zvýšení poľnohospodárskej intenzity výroby svedčí i nasledovná tabuľka: JRD vo Vavrečke v roku 1971 plán CVFP. Skutočnosť: Stavy hovädzieho dobytka 241, 240, ošípané 118, 118, prasnice 25, 23, raž 20, 22, jačmeň 23, 23, ovos 21, 19, zemiaky 180, 181, krmoviny 3 900, 4 050, dodávka mäsa 564, 570. Zvýšenie poľnohospodárskej výroby vidieť nielen z tejto tabuľky ale i zo splnenia dodávok jednotlivohospodáriacich roľníkov, ktorí v roku 1971 dodali pre verené zásobovanie len 87g mäsa, 4080ks vajec, 2896l mlieka a 563g zemiakov i keď výmera pôdy JHR činí viac ako 60% v porovnaní s JRD. Nový VPNF si dáva do úloh dosocializáciu dediny na 100%. R-MNV ďalej v hodnotení konštatuje, že uplynulé volené obdobie je poznamenané rýchlym tempom životnej úrovne. Tento rast bol umožnený predovšetkým vysokými rozvojovými možnosťami zamestnanosti našich občanov, čo má značný vplyv na kupnú silu. Maloobchodný obrat v našej predajni vzrástol takmer o 80%. I rozvoj investícií sa za minulé obdobie charakterizuje ako prudký. Od roku 1961 pribudlo vo Vavrečke 35 rod. domov. Bola prevedená úprava miestnych komunikácií v hodnote 65 000 korún, časť komunikácií bola i vyasfaltovaná. Vybudovali sa 3 priechodové mostky na potokoch cez dedinu, v novej štvrti boli vybudované nové komunikácie v hodnote 340 000Kčs. Previedla sa i výstavba rigolov v hodnote 70 000Kčs. Vzhľadom na rozšírenie verejného osvetlenia o 17 lámp. Základná škola sa renovovala a bolo k nej pristavené i sociálne zariadenie v hodnote 176 000Kčs. Oprava miestneho rozhlasu si vyžiadala sumu Kčs 58 000. Toto volebné obdobie obohatilo majetok obce o 1 780 000Kčs. T. č. naše deti, ktorých je školopovinných 187 sa vyučuje na 2 smeny a ešte 5 ročníkov dochádza do Námestova, okrem tried 6, 7, 8, ktoré už dávnejšie dochádzajú do Námestova. Táto skutočnosť nepriaznivo pôsobí na výchovu detí po každej stránke. Predstavitelia obce sa obrátili na vyššie orgány o pomoc riešiť dvojsmennosť, buď prístavbou alebo novou výstavbou školy. Pre nedostatok fin. prostriedkov, nadriadený orgán túto požiadavku nerealizoval, ale dal prísľub pre budúce obdobie zaradiť do plánu výstavby. V závere VPNF si funkcionári obce i občania dávajú smelé ciele a úlohy, ktoré chcú splniť pre dobro našej celej spoločnosti, čo je dôkazom, že socialistická výstavba úspešne napreduje v našej vlasti. Píše sa november 1971. Nová R-MNV, P-MNV a komisie s plnou húževnatosťou sa pripravujú pre úspešné splnenie volebného programu NF. Do R-MNV boli zvolení: Roman Trabalka ako predseda, Ignác Hrkeľ, tajomník NV, Anton Sobčák, člen R-MNV Jozef Holub člen R-MNV, Ján Kasan čln R-MNV, Alojz Gandi člen R-MNV. Pripravuje sa zlúčenie JRD Vavrečka s Ťapešovom. Nové JRD nesie meno „JRD Magura so sídlom v Ťapešove“. Úpadkovu pôdu JHR preberá družstvo, uskutočňuje sa tak dosocializácia dediny. Prevádzajú sa i doplňovacie voľby do ONV, nakoľko Ľudmila Harkabuzíková, poslankyňa ONV onemocnela, na jej miesto bola kooptovaná 45 ročná vedúca predajne Irena Janovičová. Integrácia hospodárskych dvorov sa previedla, administratíva sa presťahovala do Ťapešova a vo Vavrečke zostal len hospodársky dvor. Predsedom JRD pri dosocializácii bol Jozef Štefanovič. Hľadá sa kronikár obce, R-MNV poverila Ľ. Hvôľkovú, potom O. Pjentkovú a napokon Jozefa Štefanoviča. No kronika spala ďalej. Vo Vavrečke sa v rodine Augustína Kubaľáka narodili trojčatá, tri dievčatká Mária, Oľga a Eva. V tomto istom období sa rodáčke z Vavrečky, bývajúcej v Ľupči Justíne Beľákovej, vydatej Sirotovej narodili tie tri deti, dvaja chlapci a jedno dievča. Už raz sa spomínajú trojčatá vo Vavrečke a tu len v tradícii, že v rodine Matkulčíka (Králika) sa narodili traja chlapci a že mali mená Gašpar, Melicher a Baltazár. Bola to prababka mamičky trojčiat Kubaľákovej, rodenej Krivdovej. Závody výpočtovej techniky, čiže závod Tesla vypláca za pozemky pod výstavbou majiteľom pozemkov. R-MNV svojím uznesením č. 18/73 volí nový aktív pre občianske záležitosti v tomto zložení: s. Otília Pjentkováj predseda, s. Marta Bindžáková člen, s. Jozef Štefanovič, člen s. Alojzia Holubová, členka, Jarmila Jančigová, členka a Ľudmila Hvôľková tajomníčka. Aktív zahájil svoje pôsobenie úspešne. V tomto roku ONV dal už smerné čísla pre výstavbu ZŠ a DM o Vavrečke. Vavrečka dostala do vienka znovu troch inžinierov technického smeru. Mária Hoľmíková úspešne ukončila psychologické štúdiom na Univerzite Komenského a bola prvá promovaná psychologička z Vavrečky. R-MNV svojím uznesením 37/73 ustanovuje člena R-MNV Antona Sobčáka za sirotského otca, pre opustenú rodiny. Vedením Osvetovej besedy bol poverený s. Jozef Štefanovič. Dňa 1. sept. 1975 odovzdáva ZŠ s. riaditeľ Dezider Fraštia, ktorý určil naše deti a viedol ZŠ vo Vavrečke celých 8 rokov. Bol i správcom Osvetovej besedy, kde taktiež odviedol kus vynikajúcej práce. Škola pod jeho vedením mala svoju úroveň. Všetci mu vďačíme za našu mládež. Na jeho miesto prichádza pomerne mladý manželský pár, učiteľská dvojica Viktor Garbiar a Margita Garbiarová, ktorí sa s plnou vervou pustili do práce. Z našej školy odchádzajú i s. Brčáková Katka do Námestova, Mária Brucháčová a Albína Valková, tiež na ZŠ do Námestova. Dňa 1. mája 1975 sa presťahovala MŠ zo školského bytu do prenajatej budovy od Ignáca Bugana a zriaďuje sa i ďalšia trieda. V šk. roku 1975/76 má už materská škola zapísaných 57 detí. Do MŠ nastupujú i nové učiteľky s Kristová Antónia, Anna Obyvateľová. Kuchárka z MŠ Fr. Sočáková odchádza variť do družiny mládeže a na jej miesto nastupuje Justína Pepuchová a Ľudmila Bombjaková. R-MNV svojimi uzneseniami 44/73 a 53/74 určuje poradovník stavieb pre občanov, ktorí žiadajú o stavebné povolenie. Vlado Hrkeľ, Florian Čiernik, Augustín Kubaľák, otec trojčiat, Augustín Stolárik, Ján Holma, Ján Maťuga, Rudolf Holub, Oktan Matkulčík, Ján Fabián, Milan Kurtulík, Roman Maťuga, Jozef Mikos, Vladimír Šimuradík, Jozef Páleník a Jozef Holub. Toto volebné obdobie sa hodnotí ako veľmi plodné v ňom sa uskutočnili tieto výstavby:

1) prístavby ZVS v hodnote 320 000Kčs,

2) výstavba futbalového ihriska a šatní v hodnote 150 000Kčs,

3) rozšírenie elektrickej siete po etapách výstavby rodinných domov,

4) úprava miestnych komunikácií,

5) výstavby parku od MNV po ZŠ,

6) ohrada ZŠ,

7) územná príprava pozemkov pod výstavbu IBV

8) v tomto období bol vyriešený i naliehavý problém krajinársky a to: „Zriadenie záhradkovej osady“. Dňa 2. marca roku 1976 zasadal jej prvý výbor v tomto zložení: Alojz Gandi, František Žuffa, Poláčik Alojz, Žuffová Anna, Krivda František, Trabalka Roman. Záhradkári mali pri vzniku 26 členov, z toho 3 ženy. K založeniu záhradkárskej osady sa však nepristupovalo koncepčne, tlak na okamžitú, alebo skorú realizáciu požiadaviek zo strany občanov, zabraňoval k dôkladnejšiemu vytypovaniu lokality a preto sa vybrala plocha na Medvedke, kde sú zatiaľ len záhradky živelného charakteru, no dúfame, že po čase sa zúrodní i táto lokalita a záhradková osada bude pekná a užitočná, bude nielen pre úžitok, ale i potešenie svojich majiteľov. Zväz záhradkárov skoro každoročne usporiadúva plesy. Ako prvý a nezabudnuteľný bol v roku 1976, ktorý mal mimoriadne dobrú úroveň. Bolo to, ako keby sa celá dedina roztancovala a posedela pri dobrej zabíjačkovej kapustnici a zabíjačke. Nechýbalo ani víno a ovocie a dobrý aperitív. Dlho sa naň spomínalo. Poriadatelia to pripravili veľmi vkusne a dobre. Nálada bola radostná a nadovšetko pohoda bola rodinná a úprimná, ako keby sa zabávala jedna veľká rodina. V tomto roku navštívila materskú školu i redakcia Slovenky. Odfotili nám trojčatá, deti na vychádzke so s. učiteľkou Annou Brčákovou, napísali o nás i v časopise Slovenka kde zverejnili i fotky trojčiat a detí z MŠ. Práca našej MŠ sa im páčila a hovorili nám, že škola má lepšiu úroveň ako školy mestské. V tomto roku zomrel i dlhoročný funkcionár NV a t. č. tajomník NV s. Ignác Hrkeľ. Zákerná choroba vyrvala ho nielen z rodinného kruhu, ale i verejného účinkovania. Bol nie len dobrý organizátor, ale i radca, pomáhal, kde len mohol, preto bol veľmi obľúbený. Obec stráca v ňom šľachetného človeka a kormidelníka. Nech mu je jeho rodná zem ľahká! Česť jeho pamiatke! Dňa 29. júna 1976 Vavrečka sa odela v sviatočný šat. Robili sa prípravy na primície vavreckého rodáka Jozefa Kasana. Syna Mateja Kasana a Anny Holubovej. Pochádza z 10 detí. Slávnosť sa konala v kostole za účasti vavreckých rodákov, ktorí prišli Jožka pozdraviť. V tomto roku bol prevedený i výber staviska pod ZŠ a Dm a bola zahájená 1. etapa výstavby. Počasie v týchto rokoch sa vyznačovalo miernosťou. Neboli ani príliš horúce letá, no ani veľké zimy. Bilancia tohto volebného obdobia je skôr radostná i keď boli rôzne problémy, plánované úlohy sa poplnili. Konštatuje sa, že i JRD po integrácii dosahuje dobré výsledky a udržuje sa medzi prvými miestami v plnení výroby a dodávok. Vypláca i doplatky na PJ, čim sa očividne zvyšuje i životná úroveň našej dediny.

**Volebné obdobie 1976 – 1981**

Dňa 21. novembra 1976 občania Vavrečky znovu pristupujú k volebným urnám a volia si zástupcov do R-MNV, P-MNV a zastupiteľských zborov. Do P-MNV boli zvolení títo občania: Roman Trabalka, Alojz Gandi, Viktor Garbiar, Šimon Hurák, Anton Sobčák, Viktória Košťálová, Karol Pepucha, Jozef Štefanovič, Matej Hvôľka, Alena Grebáčová, Elena Gibalová, Žofia Durdíková, Margita Ondreková, Terézia Kabaňová, Jozef Krivda, Ľudovít Puvák, Rudolf Holub, Karol Brčák, Ján Kasan, Augustín Farský, Augustín Marecký, Jozef Holub starší, spolu 23 poslancov. Z nich boli zvolení do R-MNV: Trabalka Roman, Alojz Gandi, Anton Sobčák, Viktória Košťálová, Karol Pepucha a Viktor Garbiar. 7 členná rada NV. Nový výbor si zvolil ako východiskovú základňu pre svoju prácu v novom volebnom období pri plnení úloh rozvoja obce tieto dokumenty: uznesenia XV. zjazdu Ksč, závery krajských a okresných konferencií, politické smernice hospodárskeho rozvoja ČSSR, záväzne úlohy 65RP, socialistické záväzky prijaté každoročne k rozvoju socialistickej súťaže, pracovnej aktivity a iniciatívy občanov i spoločenských organizácií, pripomienky občanov vznesené v dobe prípadov a realizácie Volebného programu NF, z investičnej časti VP NF je to: 1) ukončenie I. etapy výstavby ZŠ, 2) realizovanie II. etapy ZŠ výstavbou DM a školských bytov, 3) ukončenie výstavby lyžiarskeho vlaku, 4) rozšírenie areálu TJ o volejbalové ihrisko, 5) oprava budovy MNV, 6) rekonštrukcia ZŠ na MŠ, 7) príprava výstavby vodovodu, 8) rozšírenie elektr. siete v novej zástavbe, 9) realizácia zástavby radovej rod. domkov. R-MNV každoročne hodnotila realizáciu plánov a podujatí a konštatovala, že východisko bolo správne, práca NV bola úspešná. Boli zaznamenané značné úspechy v masovopolitickej a ideovovýchovnej práci s mládežou, no i na úseku zveľaďovania obce. Prijaté socialistické záväzky prijaté každoročne mali dobré plnenie. R-MNV riešila všetky zásadne otázky, politického, kultúrneho finančného charakteru. Prijímané opatrenia dávali záruku optimálneho plnenia miestnych i celospoločenských potrieb. Uznesenia boli prerokované i na plenárnych zasadnutiach NV. I práca komisií mala svoju úroveň. Ako najlepšia vynikala sociálno-stavebno-finančná. Spolupráca MNV so správou JRD sa kvalifikuje ako dobrá i keď JRD má svoje vedenie v Ťapešove. R-MNV kladne hodnotí i spolupráce zložiek NF s NV. Spoločenské organizácie si dobre plnia svoje úlohy v spoločnosti, no NV zas v záujme právnej istoty a právneho vedomia, viedol občanov k dodržiavaniu socialistickej zákonnosti, k ochrane majetku v socialistickom vlastníctve. Máme žiarivé príklady statočnosti našich občanov pri náleze rôznych predmetov, no i vyšších finančných čiastok, sa statočne zachovali o čom viac krát písali noviny, zvlášť to dokumentoval časopis „Orava“. Ženy a členovia DV – Jednoty previedli kurz varenia, ručných prác, rôzne výstavby šikovných rúk. Každoročne ženy oslávia svoj sviatok MDŽ veľkolepe, s bohatým programom, ktoré pre nich pripravia deti v spolupráci s vyučujúcimi a to tak z materskej školy ako i zo základnej školy. Deti vystupujú krojované, čím sa v nich zachováva i tradícia odievania v minulosti. R-MNV v roku 1977 požiadala R-ONV a odbor zdravotný o zriadenie detských jaslí, alebo aspoň mikrojaslí. Pre tento účel bol vykúpený dom od J. Hvôľku, no žiadosť bola zamietnutá z nedostatku potrebných fin. prostriedkov, ktoré pre tento účel mal už odbor zdravotný vyčerpané. R-MNV v roku 1977 dostala za splnenie soc. záväzku od R-ONV „Čestné uznanie“. ZPOZ pracoval so záujmom celospoločenským a previedol tieto akcie: uvítanie deti do života, rozlúčku s brancami, vstup do manželstva, 25. a 50. výročie sobáša, posedenie so staršími občanmi, patričnú pozornosť a úctu venoval i tým, čo nastúpili poslednú cestu na večný odpočinok – rozlúčkou a pietnou spomienkou. Dôležitou súčasťou osvety je i práca s knihou. Jej počiatky vo Vavrečke zasahujú do 20. rokov nášho storočia. V roku 1923, 24 vypožičiaval knihy Ján Janotík, píše o tom zmienka v starej kronike, po ňom Karol Jančiga, rôzni príležitostní učitelia základnej koly, pracovníčka NV s Hvôľková a Anna Žuffová. V tomto volebnom období naša dedina dostala zase 4 inžinierov technického a hosp. smeru, 4 učiteľky MŠ, 6 zdravotných sestier a 5 absolventov gymnázia. Naša schopná mládež študuje na stredných školách denne i popri zamestnaní a tak dvíha kultúrnu úroveň dediny. Mená absolventov už neuvádzam, na výslovné prianie R-MNV. I naša športová mládež dostáva sa na čelné miesto v oravskom rebríčku, o čom si vedie kronika, ktorej stručný obsah aj ja tu uvádzam, „jar 1978/79“ dostali sa do majstrovských súťaží naši futbalisti medzi družstvami z obcí Ťapešovo, Or. Polhora, Bobrov, Zákamenné, Párnica, Krušetnica, Hruštín, Rabčice, Sihelné a Mútne. Naša TJ Sokol sa umiestnila na II. mieste v súťaži a II. tr. Sever. Zostava našich hráčov: Koráb Anton, Bronerský Ján, Holmík Ján, Farský Jozef, Hrkeľ Ignác, Sklárčik Anton, Čiernik Stanislav, Brčák Pavol, Žuffa Pavol, Holub Karol. Náhradníci: Meda Ondrej, Trabalka Pavol, Hvôľka Peter. Rozhodca: Trabalka Karol. V súťaži slušnosti je Vavrečka na 4. mieste. Futbalový oddiel bol vo Vavrečke založený ešte v roku 1949, no jeho korene siahajú až do rokov 1930, kedy sa futbal hral pod Máčim zámkov vyše dediny, hovorilo sa tomu na brodkoch, kde je teraz postavená súkr. chata. TJ v jarnom kole 1978/79 zožal pekný úspech, umiestnil sa na II. mieste. Súpiska hráčov s počtom odohraných zápasov za jeseň 1979/80 Žuffa Pavol 13 zápasov, Trabalka Pavol 13 zápasov, Stolárik Pavol 12 zápasov, Kršák Marián 12 zápasov, Bronerský Ján 12 zápasov, Holub Karol 13 zápasov, Brčák Pavol 11 zápasov, Sklárčik Karol 6 zápasov, Hvôľka Peter 9 zápasov, Bednárik Karol 5 zápasov, Čiernik Stanislav 6 zápasov, Sklárčik Anton 2 zápasy, Srnčík František 4 zápasy, Soľava Pavol 3 zápasy, Hoľmík Ján 5 zápasov. Strelecká tabuľka: Brčák Pavol 6 gólov, Hrkeľ Ignác 2, Žuffa Pavol 2, Hrkeľ František 1, Bronerský Ján 1, Kršák Marián 1, Stolárik Pavol 1, Sklárčik Anton 2, Farský Jozef 1, Koráb Anton 1, Rentka Eduard 5. Jarné kolo 1980: Vavrečka je na 3. mieste v súťaži. Zápas s Dolným Kubínom 3:2. Góly za Vavrečku dali Žuffa a Brčák. Rozhodoval Pavol Cubínek. Futbal mladých: žiacky futbal II. tr. skupina Sever Vavrečka má I. miesto. Na nároky, ktoré si súťaž vyžaduje bolo umiestnenie našich dorastencov viac ako úspešné. Najlepší strelec Brčák Pavol. Patrí im vedúca priečka za skoré II. I. O výchovu futbalistov sa stará ambiciózny tréner J. Kurtulík. TJ nachádza veľkú podporu u MNV a u JRD Magura, za čo mladí športovci sa im odvďačujú nielen dobrými výsledkami v súťaži, ale i brigádnickou pomocou v čase špičky pri zbere úrody. V roku 1980 odpracovali 400 brig. hodín. Slávu si zožal futbal svojím 6. miestom v II tr. a dorast 1. miesto v krajskej súťaži I. tr. V súťaži slušnosti vola Vavrečka v roku 1980 na 5. mieste zo 14 miest. Na úspechu nášho futbalu majú veľkú zásluhu funkcionári oddielu Trabalka Roman, Garbiar Viktor, Matej Hvôľka, Anton Lajčiak, Karol Pepucha, Karol Trabalka a mnohí ďalší. Po 11 ročnom riaditeľovaní odovzdáva 1.sep. 1978 Materskú školu vo Vavrečke riad. školy Elena Gibalová a odchádza do dôchodku. Za svoju prácu dostala počas týchto rokov viacero vyznamenaní za výchovu našich najmenších od R-ONV, za výstavbu Oravy, od R.SKNV pri odchode zo školských služieb „Čestné uznanie“. Pod jej vedením naša materská škola patrila medzi prvé v okrese. Naša škola bola vybratá v roku 1971 ako najlepšia v matematických predstavách pre hospitáciu Ministerstva školstva. Vybavenie školy bolo dobré, deti mali nielen hračky, učebné pomôcky ako gramofón, magnetofón na ktorom nahrávala všetky detské vystúpenia, televízor, paraván pre bábkové divadlo a všetky dostupné audiovizuálne pomôcky ako Katka a pod. Na konci školského roku deťom dávala darčeky a vysvedčenie z chovania. Pre spomienku deťom napísala i krátku básničku. Na poslednom vysvedčení bola táto upomienková spomienka: „Keď úsmev vylúdiš na detskú tvár, keď detské očká zmeníš v slnečný jas, to pocit krajší, než všetky sveta slávy, to spomienka milá na v materskej škole prežitý čas.“ Kormidlo vedenia školy odovzdala mladej kvalifikovanej učiteľke Otílii Pjentkovej, rodáčke z blízkeho Podbieľa, ktorá sa do Vavrečky vydala. Školu jej odovzdala s prosbou, aby na započatom diele pokračovala a nadlho uchovala dobrú úroveň MŠ vo Vavrečke. V roku 1979 sa Materská škola presťahovala od Ignáca Bugana do Dominika Krivdu. Jedna trieda bola zriedená vo výkupnom dome od Smržíka. Túto triedu predškolských detí viedla s. uč. Antónia Kristová. Volebný program sa plní úspešne. V tomto volebnom období bol ukončený lyžiarsky vlek, započala sa prístavby športového areálu, opravila sa budova NV, ukončila sa prvá etapa výstavby základnej školy, začo patrí vďaka s. riad. V. Garbiarovi. Oživila sa i činnosť Drobnej prevádzky pri NV, ktorú viedol Jozef Krivda a Elena Gibalová, jej čistý zisk za rok 1979 bol 57 324Kčs. A v roku 1980 už 150 000Kčs. V roku 1980 prevádzka sa pripravuje i na rekonštrukciu základnej školy na materskú školu zatiaľ len projektovú dokumentáciu a materiálové zabezpečenie. Otvorila sa i druhá potravinárska predajňa u Žuffovej vo výkupnom dome. Prvá vedúca bola Anežka Hrkľová. Prikryl sa i potok v novej štvrti pri s. Brindžákovi, čim sa rozšírila i komunikácia v tejto štvrti. Započalo sa s výstavbou vodovodu z Pod Javoriny, ktorú stavbu prevádzali Stredoslovenské stavby Žilina, závod Námestovo. I obyvatelia pomerne intenzívne realizovali individuálnu bytovú výstavbu a za týchto 5 rokov bolo postavených 35 bytov, z toho 15 v radovej zástavbe, ktorá mala prioritnú funkciu. Úspora materiálu, pozemku pod stavbu, tepelnú výhodu a pod. postavené nové byty sú vybavené ústredným kúrením, soc. zariadením. Kúpelňa sa dnes stala dennou potrebou človeka. Čistota pol zdravia, hovorí naše príslovie. No sústavne ešte pretrvávajú rozpory medzi počtom záujemcov o bytovú výstavbu, o výstavbu rodinných domov ako bol pridelený limit z nadriadeného orgánu ONV odboru výstavby. Na 1 rok bol priebežne pridelený limit 5 stavebných povolení a potreba sa javila 10, ťažko bolo R-MNV vyberať, komu skôr. Toto však dokazuje, že životná úroveň občanov stúpa míľovým krokom. V rokoch 1979 – 80 pripravuje sa sčítanie ľudu zavedením osobných kart občanov a dňa 1.novembra 1980 bolo prevedené sčítanie ľudu, domov. Toto sčítanie zaznamenalo vo Vavrečke 885 obyvateľov, 230 domových čísiel, 200 obývaných domov, 30 osobných áut, 12 automatických pračiek a vyše 100 televízorov. Sčítanie ľudu prevádzali: Ján Melišík ako revízor, Justína Štefanovičová, Ignác Giala a Elena Gibalová, ktorá od 5.apríla 1979 zastupovala prac. MNV s. Hvôľkovú, ktorá bola na materskej dovolenke. V tomto roku sme započali i s prácou na archivácií spisov MNV od roku 1953. Na archivácii sa podieľali pracovníčky NV s. Gibalová, Hvôľková, Holubová, Huráková a brigádnici z radov študentov ako Tibor Krivda a Gabriel Trabalka. V roku 1980 R-MNV podávala správu pred R-ONV o plnení VPNF, práci NV a spoločenských organizácií, ZOZU, OB, škôl, úsek výstavby atď. Roky 1976 – 1980 sa rátali do rokov úrodných. Bolo dostatok poľnohospodárskych plodín. JRD dosahovalo pekné výsledky v dojivosti na 1 kravu, umiestnili sa na I. mieste v okrese Dolný Kubín. Letá boli slnečné a zimy mierne, skoro bez snehu a v lete si deti užili vody v blízkej priehrade, voda bola teplá, dobrá na kúpanie. Na záver roku 1980 chcem zarecitovať z recitálu neznámeho básnika: „ O keby som stačila a mohla v slove vyznať všetku slasť, čo by v myšlienku obliekla skvosty ľudských prác, ľudských rúk a umu, lež priznávam sa, že labužník som slabý, ako haviar s tupým toporom a tak moja reč na oslavu vás rodáci, je len slabým práporom. Rada by som spievať hurtovnú pieseň na Vašu oslavu, no viazne môj hlas pri prvom zápale – to nevďak však – priznávam.“